
Kyria Könyve

Tartományok

Shi-Ruan

Elhelyezkedés:


Shi-Ruan a legdélebbi tartomány Ó-kyriában. Jelenleg három kyr tartománnyal (Adekka, Vyrenton és Rabunew) határos, valamint ez a tartomány határos leginkább és leghosszabb területen az Ogárok és Óriások birodalmával. Területileg mint az összes többi tartomány, közel azonos nagyságú. Komoly tengerparttal, hegységgel, dombsággal és síksággal rendelkezik.

Történelem:


Az Anvariával folytatott háborúk előtt még nem volt Shi-Ruan. A háborúk előtt még itt három kisebb tartomány volt: Irun, Has’een és Sharan. Az Anvar háborúk kezdetén a legtöbb Hatalmas és kormányzó pártolta a háborút, kivéve Sharan tartomány. Nem volt hajlandó csapatokat küldeni a csatákba. Megbélyegezték Sharant. A nagy kontinensek háborújának a végén, amikor a kyrek álltak jobban, Irun és Has’een tartományok Hatalmasai elrendelték az „árulók” megtámadását. Azzal viszont nem számoltak, hogy a hosszú háború alatt ők már meggyengültek, míg Sharan katonailag és gazdaságilag teljesen ép volt még. 15 évi háborúskodás után, azonban összeomlottak és Sharan tartomány bekebelezte a másik kettőt. A három kisebb tartományból lett egy Hatalmas: Shi-Ruan, a három név összetételéből.


A legtöbb helyen egyetlen uralkodói dinasztia volt, így nem volt harc a kormányzói címért. Shi-Ruanban azonban három kormányzói család is magáénak követelte a vezetői szerepét. Tharr szolgái is megkezdték háttér tevékenységeit. Az akkori vezető felismerte a veszélyt és húgát elküldte Kyriából. Olyan területen akarta tudni, ahol Tharr szolgái és a rivális családok nem találhatják meg. Egyetlen ilyen szövetségest ismert, a Kentaurokat. Innentől ők nevelték a lányt. Hatalom átkerült a tharriták szolgáinak kezébe. A lány közben felnőtt, megerősödött, a kentaurok felnevelték. Maga Morgena szólt a lányhoz, s eljött az idő, hogy ő uralkodjon. A kentaurokhoz is szólott, akik a tanács döntése után az egyházi seregek kísérték el Shi-Ruan szívébe, Quedmonba, ahol kénytelenek voltak átharcolni magukat a Pusztítókon és városőrökön. A nagy veszteség ellenére sikerült bejutniuk a kormányzói palotába, ahol „leváltották” a dinasztiát. Ehhez természetesen hozzájárult, hogy egy régóta hallgató Hatalmas is közbelépjen és a többi Hatalmast lefoglalja, valamint saját Pusztítóit is harcba küldje, és a többi Hatalmas Pusztítóit semlegesítse. Összegezve egy év alatt jutottak el a kormányzói városba a kentaur területekről. 

Földrajz:


Shi-Ruan tartomány elég nagy hányada hegyvidéki, egészen pontosan a déli fele, az Ogár és Óriás birodalom felől. Ezek a helyek kiváló bányászvidékek és fakitermelő helyek. Több elf település is található a hegyvidék völgyeiben és erdeiben egyaránt. A legmagasabb pontokon már jég és hó fedi a hegyeket, lentebb a bozótok és füvek mellett a hideget is jól tűrő fenyvesek találhatóak. Lentebb a fenyők közt megjelennek a különböző tölgy, juhar és bükkfák. A völgyekben nagy számban előfordulnak még a nyárfák is. A magas helyeken hegyvidéki az éghajlat, gyakran viharos, hideg. A tipikus és uralkodó széljárás az Északi és keleti részeken az Észak keleti szél, amely rendszerint meleg levegőt hoz az alacsonyabb tájakról, Kyria szívéből. A nyugati részen, ahogy Shi-Ruan többi részénél is a Dél-Nyugati szél az uralkodó, amely a tenger felől hűvöset, délről pedig meleg és száraz levegőt hoz.


A hegyeket alacsonyabb – magasabb dombságok követik, ahol főként ültetvények vannak. Ezeken a területeken főként szőlőt, édes gyümölcsöket és még dohányt is termesztenek. Főként a hegyvidéki területek mellett vannak, Shi-Ruan közepétől egészen Rabunew tartományig. Főként fű és nyárfa, néhol fenyő és kisebb cserjék borítják a dombokat. Itt általában szubtrópusi monszun az éghajlat. A dombok völgyeiben és a kisebb domboknál, főként északkeleten azonban már inkább mediterrán vagy kontinentálisba hajló mediterrán az éghajlat. A dombságokban azonban rendszeres az eső, sőt, hirtelen lehetnek nagy esők és viharok is. Két nagy esős időszaka van, az egyik a tavasz virágzás előtti ideje, míg a másik az őszi betakarítások végén jelentkezik. Általában igen magas a hőség nyáron, bár aszály nagyon ritkán fordul csak elő, szinte csak évtizedenként és csak pár hónapra. Az esős napok száma igen magas, majdnem kiteszi az éves napok majd háromnegyedét. Az átlaghőmérséklet általában 23-27 fok körül van, ami igen magas. A gyümölcsfák kétszer is teremnek és majdnem mindig méz édesek. A rétek általában szintén kétszer virágzik, így bőven van gyógynövény is. Shi-Ruan egyes részein dzsungelek vannak, ahol az aljnövényzeti szint átláthatatlan és áthatolhatatlan. A hegyvidék szélén viszont esőerdők és felhőerdők vannak, amelyek magasabb régióit már a felhők borítják. Ezeket a felhőket a különböző légáramlatok a tartomány szíve felé sodor, s a legnagyobb monszunok is innen indulnak. Az uralkodó széljárás általában a hegyvidék felől a déli és dél-keleti, a tengeri oldalon pedig észak és észak-nyugati. Az alacsonyabb területek felől általában északi és észak-keleti irányú az uralkodó széljárás. 


A síkságokon van a mezőgazdaság egyik legfőbb része: a gabonafélék termesztése. Általában ezeken a területeken a mediterránba hajló trópusi és a kontinentálisba hajló mediterrán éghajlat van. Óriási területeken vannak a megművelt földek, hiszen több millió lakost kell ellátnia évről évre. Az év nagy része viszonylag száraz és meleg. Természetesen itt is vannak esős évszakok, bár itt már előfordul a hidegebb időjárás is. A legtöbb település is ezekre a területekre kerültek. 


A tengerparton általában trópusi és szubtrópusi monszun időjárás van. Ezeken a területeken igen dús a tengeri és vízi állomány. A hegyvidék melletti illetve az azzal határos partokon erős a szél, ezek főként nyugati irányból fújnak és olykor viharosak is. Itt a kisebb fűféléken és kisebb élőlényeken kívül semmilyen más állat és növény sem található. A normál partokon halász városok vannak. A tengerpart növényzete dús, zöldellő. A tengerparthoz hozzátartozik, hogy a sziklás részeknél igen gyakori a köd, akár egy héten keresztül is megmaradhat. Rendszerint semmit sem lehet látni, így a partok rendkívül veszélyesek, hiszen sosem lehet tudni, hogy hol van szakadék, vagy sziklaperem. 

Gazdaság:


Akárcsak a többi tartományban, itt is több ágra szakadt a gazdaság. A tenger és így a tengerpart is igen nagy részt vesz ki az élelem ellátásban. Ugyanakkor a hegyi kő-, érc- és fakitermelésből is elég bevétele és nyersanyaga származik. 


A hegyvidékről származó kövekből sok házat és utat tudtak építeni, valamint más tartományokba is szállítanak innen. E mellett igen fontos és abszolút nem elhanyagolhatóak a különböző ércek, így a vasérc és a nemesfémek egyaránt. De lássuk ezt csoportosításban:

Kőkitermelés


A hegyvidékek egyik legjövedelmezőbb és legtöbb embert igénylő munkája és iparága. Rendkívül messzire is szállítanak, nem csak a tartomány túlsó pontjára, hanem más tartományokba is. A legtöbbször utak és épületeket húznak fel belőle. Nagyon fontos még a különböző érc kitermelés is.

Érckitermelés, megmunkálás


A kőkitermelés egyik ága, nagyon fontos mind a közélet, mind a katonaság szempontjából. Itt talán a két legnagyobb hasznot hozó a nemesfém és a vasér megmunkálása. A nemesfémből elsősorban pénz és ékszer, míg a vasércből különböző fegyverek és használati tárgyak készülnek. A hegyekből nagy mennyiségű vasércet, akárcsak a követ, ebből is szállítanak más tartományoknak, természetesen jó haszonért cserébe. 


Az ércek megmunkálására céhek és családok – így klánok is – szakosodtak. Ezek közül szinte valamennyinek van saját megmunkálási fortélya, van, amelyik mágiát használ hozzá és van amelyik különleges adalékokat alkalmaz. Ezek a szervezetek sosem adják ki a technikájukat másoknak, még a császár sem ismerheti őket. Állítólag a legnagyobbak mögött maguk a Hatalmasok állnak. 


Fontos még megemlíteni egy kő fajtát: a márványt. Rendkívül jó minőségű, különösen nehéz és kemény fekete és vörös márvány lelőhely van a hegyek magasabb pontjain. Sok helyen ezeket a Márvány-szorosnak hívják, szinte még senki sem volt képes áthatolni rajta, így ez a határszakasz természetes védelme. Ezek a hegyek rendkívül csipkézettek, van ahol a márvány lapok formájában széttört és felszínre került, így az ilyen helyek rendkívül veszélyesek. Jóformán csak elfek és márvány kitermelő famíliák élnek ezeken a helyeken. A magassága a hegyeknek átlagban a 3000 és a 6000 láb körül van, de a márványhegyek legmagasabb pontjai néhol elérik a 7500 lábat is. 

Fakitermelés


A hegyvidék másik fontos terméke a jó minőségű fa. A leggyakoribbak a fenyő, tölgy és bükk. Ezekből rendkívül sok minden készülhet, általában a házak gerendázatához, berendezési tárgyakhoz és úgy általában mindenhez felhasználják. Mivel a hegyek közel 75%-át erdőségek borítják, így bőven jut belőle a tengerpartra a különböző hajóépítő helyekre, valamint a többi tartományhoz. Általában a hegyekről folyókon keresztül juttatják el a célállomásra úsztatásos módszerrel, amihez sok embert szoktak felbérelni, hogy kísérjék és védjék a drága szállítmányt. 


A kitermelését már közel a matriarchák kora óta elfek végzik, hiszen a legnagyobb összhangban ők vannak a természettel, és akárcsak más tartományokban itt is rögtön utána új fákat ültetnek és megszentelik a területet, így sosem csupaszodik el egyetlen hegység sem. 


Azon helyekre, ahova folyón nem tudják elúsztatni oda kocsikon szállítják, hosszú karavánnal, rengeteg emberrel és általában emelő szerkezetekkel és mágiával rakják fel illetve le a kocsikról. Általában ezeket a kocsikat kiváló kyr vagy elf lovak – általában tízen hat- szokták húzni.


A szállítást és a kitermelést, akárcsak a kőkitermelésnél, itt is céhek, klánok és ligák végzik. Általában ennek döntő többsége az elfek kezében van, így ők szokták toborozni az őröket is. 

Völgyek, hegyi tavak


Ezek a területek kicsit elkülönülnek Shi-Ruan többi részétől. Általában a völgyekben van a legtöbb település, ahol a hegyen dolgozók laknak. Általában ezeken a helyeken különböző gyümölcsösök és gabona táblák vannak, amelyek fedezik több hónapra a település élelmiszer ellátását, ha nagyon szükséges. E mellett természetesen folytatnak kereskedelmet is, hiszen az árukat is ők szállítják tovább. A hegyi tavak általában összeköttetésben vannak különböző folyókkal és patakokkal, amelyeken a fát szokták leúsztatni, és ezekben a vizekben elég sok hal található, amely igen zamatos – főként pisztrángok. 


Fontos megemlíteni még a hegyi gyógynövényeket, amelyek – mint a nevük is mutatják – csak a hegyekben találhatóak. Ebből fontos a hegyi – vagy havasi – orchidea, a zsályák és a vörös levendulák több alfaja is csak a hegyekben található. 

Földművelés


A hegyvidékek lábánál és olyan dombságoknál, ahol folyók vagy források találhatók, ott árasztásos – teraszos földművelést folytatnak. Elsősorban gabonaféléket – rozs, árpa, búza – termesztenek, valamint rizst és kukoricát is. Ezeket csak a melegebb völgyekben és dombságoknál – tehát a szubtrópusi monszun éghajlatú részeknél, míg a hegyinél már nem – lehetséges. A hegyi patakokat és forrásokat különböző vízrendszerek segítségével vezetik a földekre, így ezeken a helyeken szinte sosincs szárazság. Időnként állatokat terelnek a parcellákra – csírázás előtt és betakarítás után többször is – hogy megtrágyázzák. A betakarítást kénytelenek manuálisan végezni. 


Az alacsonyabb domboknál és a síkságokon kevésbé található árasztásos terület, viszont vízrendszerek és öntözési területek azért itt is megtalálhatóak. Az öntözést főként az időjárásra bízzák. Nagyrészt aszályt jól bíró növényeket is termesztenek a mediterránba hajló területeken. 


A monszunos területeken főként egzotikusabb gyümölcsöket, szőlőket és a sok vizet igénylő növényeket termesztenek. Így nagyon nagy mennyiségű bort és szeszes italt készítenek és szállítanak a többi tartományba egyaránt. A gyümölcsökből különleges italokat és pálinkákat főznek. Ezek izéből és aromájából következtetni lehet a készítési területre, hiszen mindenütt más típusú összetevőket tesznek bele – így a hegyvidéki pálinkába különböző hegyi gyógynövényeket raknak bele, amitől kicsit zavaros sötétzöld színe lesz még az árpasörnek is ha hozzáadják ezeket az adalékokat, de ízileg mit sem ront rajta. Valamint bizonyos értelemben gyógyitalnak számít. 


Sivatagos terület nem található Shi-Ruan tartományban, a háborúk óta már eltüntették azokat. Így sivatagi növények nem találhatóak. 


Az alacsonyabb fekvésű területeken időnként előfordul az aszály. Ekkor a tehetősebb helyek bérvarázslókat fogadnak, vagy a helyi pap istene segedelmével esőt kér. Ha a gazdaságot nagyon nagy részben éri veszteség, akkor akár maga a császár is kérhet segítséget istenétől vagy a Hatalmasok tanácsától – akik bár nem foglalkoznak különösebben a belügyekkel, de időnként, főleg a császár kérésére – beavatkoznak. 

Halászat


A halászat a tengernél a leglényegesebb, ugyanis a legkülönb halakat és rákokat fogják ki, ellátva vele a teljes partvidéket, a tartomány belsőbb részeit, valamint bizonyos esetekben – akár térkapukon keresztül – más tartományokba is szállítják a tenger gyümölcsét. 


A folyóknál és tavaknál a halászat elsősorban a környező területeket látják el, valamint a nem túl távoli városokat. 


Léteznek még hal és ráktenyészetek is. Ezek lényege, hogy a nagyobb városokban és egyházi területeken halas és rákász tavak vannak, amelyeket őriznek szigorúan, s így mindig helyben van friss hal illetve rák. Ezeket a tavakat jól karbantartják, így folyamatos a hal és rák állomány. Így az esetleges és nagyon ritka dögvészeknél a vízi állományokat nem érinti, így a városok és települések nem maradnak friss húsáru nélkül. 

Vadászat:


Vadászni elsősorban a megbízott emberek és céhek szoktak. Minden kantonnak megvan a maga vadász-céhe. Igazából főként a különleges prémekért és bőrökért szoktak, de az állattartás miatt – tehát a hús végett - csak elvétve szokás. Elvétve a nagyobb nemesi házaknál kötelező jelleggel majd minden évben. 


Tehát húst az ilyen célra tartott állatokból nyerik. Levágásukra és elkészítésükre szakácsok, mészárosok és böllérek szakosodtak. Szinte minden településen – még a legkisebben is – megtalálhatóak. 


Leggyakrabban húsért disznót, marhát és csirkét tartanak és vágnak. Belőlük nemcsak húst, de bőrt és tollat is nyernek. Ezek megmunkálása és kikészítése szintén külön szakág. Ezekhez a bőr anyagokhoz különböző természeti színezőket adnak, hogy más színt kapjanak, így az általános színek a normál, a hamuszürke, csont fehér, méregzöld, halvány vörös, fekete, rózsaszín, narancs, halvány zöld, mély sárga, piszkosszürke. 

Kézművesség:


Itt a legnagyobb hasznot a hétköznapi tárgyak készítése – ruhák, kelmék, evőeszközök és mezőgazdasági eszközök – hozza. A második és abszolút nem elhanyagolható része a kézművességben nem más, mint az ékszerkészítés. Ezeket rendkívüli módon felügyeli a területi céh és az ékszerészek céhe, valamint az állam is, így a tartomány. A harmadik része, igazából nem ide sorolható, de fontos a dísztárgyak illetve maguk a dísz fegyverek elkészítése.


A kézművességhez hozzátartoznak még a szűcsök, kádárok és fazekasok (többek közt), akik tárgyaikkal kiveszik a mindennapokból a részüket. Általában a kádárok egy személyben ácsok is. Így a házépítésénél és a borospincék hordóinak elkészítésénél egyaránt megtalálhatóak. A kádárok és ácsok mindenütt olyan fát használnak fel elsősorban, ami a környezet révén rendelkezésre áll, nem ritka esetben a kereskedőkkel hozatnak. A hegyvidék leggyakoribb fa anyaga a fenyő és a tölgy. Rendszerint a fogadók és kocsmák ezekből csináltatják berendezéseiket, hogy nehezek legyenek – így csak a kivételesen erősek tudjanak felkapni egy-egy széket – valamint ellenállóak a környezeti behatásoknak is.

Fegyverkészítés:


Gazdag szakág, magába foglalja az ötvösséget – tehát az ércfeldolgozást is. Elsősorban a tartományi sereg számára készül nagy mennyiségben fegyver és páncél, valamennyi kiváló minőségben. Másrészt magánembereknek és kereskedőknek készül, akik eladják, vagy felhasználják azt. 


Fontos megemlíteni a díszfegyvereket is, hiszen minden nemesi ház tagjának van valamilyen tárgya, leggyakrabban egy dísztőr vagy díszkard – ami a félreértések elkerülése végett – alkalmasak a harcra. 


A leginkább felhasznált anyagok az acél, bronz, abbit, ezüst esetleg arany. A kovácsok céhe viszont kiveti magából a kontárokat, s ők többé nem számítanak kovácsnak. A fémeket nem mindig a bányánál dolgozzák fel, van amikor a nyers ércet elszállítják és csak a célállomásnál dolgozzák fel, így biztosítva, hogy a kovácsmunkát biztosan felügyeljék. Így vannak olyan kovácsmesterek és öntőmesterek akik egy adott bányából akár tradicionálisan is rendelnek. Az öntő mesterektől a már korántsem olyan nyers fém a kovácsokhoz kerül, akik kívánság és elvárás szerinti formára alakítják azt. 

Öntözés, csatornarendszerek:


A hosszú évek során és a sűrűsödő városok és a technika és mágia vívmányai segítségével minden nagyobb városban megtalálhatóak a csatornarendszerek, amelyek az esővizet és a szennyvizet vezetik el – aminél nem ritka, hogy mágia tisztítja – valamint az ivóvíz csatornarendszerek, amelyek általában magas oszlopokon haladnak a házak fölött és onnan különböző vésett kő és fa rendszereken jutnak el a házakba és fürdőkbe. Van ahol a környezeti viszonyok nem teszik lehetővé, hogy kiépítsék a természetes dőlésszögű csatornákat, így azon a helyeken varázslói mágiának hála ugyanúgy folyik a víz, mintha egy hegyi patak lenne.


Az öntözést a síkabb területeken gyűjtőmedencékkel oldják meg, ahonnan egyszerű ásott – esetleg kikövezett – csatornákon keresztül a parcellákra vezetik az összegyűlt vizet. A másik lehetőség, hogy egy folyóból vezetik el a vizet ilyen csatornákon keresztül. 

Bankok, pénz, értékpapírok:


A kereskedelemben és közéletben elég fontos helyen szerepel maga a pénz, s mint máshol, itt is e körül forog egy kicsit a világ. A gyűjtő és fő megőrző egységei maguk a bankok és bankházak. Ezek védelmét általában magán sereg látja el, s tényleg seregről beszélhetünk, hisz egy kisebb városban is – mondjuk 5000 lakosú – több mint fél tucat jól kiképzett és felfegyverzett harcos s nem ritkán egy-egy letelepült kalandor vagy varázshasználó védi. 


Az értékpapír nem más, mint egy bizonylat, amelyet – hacsak nem hamis – maga a császár és a tartomány vezetője a kormányzó állított ki. Na természetesen ez irreálisan hangzik, és fizikálisan lehetetlen is. Ezért a bankok tisztviselői úgymond állami megbízottak, szerves részei az államnak és a közigazgatásnak. Az adott település és város vezetőjén keresztül megbízást kaphat egy banktisztviselő, hogy ilyen papírt állítson ki a város és a bankház pecsétjével, ami bizonyítja a származási helyet és az összeget. Majd minden esetben Ó-Kyr nyelven íródik az ilyen okirat. 


Ó-Kyria egységes pénznemmel rendelkezik, bár ez tartományonként kicsit változik színileg és néha még súlyilag is. A kyr arany dukát egyik felén a császárnő arca, míg a másik oldalon a kiadási év és a tartomány kormányzójának arca. Az ezüst dukát egyik felén szintén a fő-Anyr arca van, túloldalán a kiadási év és a tartomány címere. A rézpénzen szintén ez a metódus követhető, annyi különbséggel, hogy az egyik oldalon már a kiadó város címere és neve szerepel. Az aranypénzek 35 grammosak egységesen. Az ezüstök csak 29, míg a rézpénzek már csupán 18. Erre kínosan ügyelnek. Minden tartomány minden városának pénzét elfogadják Ó-Kyria határain belül mindenütt. 

Kereskedelem:


A kereskedelem Kyrián belül nagyrészt egységes, mivel a Kereskedelmi Liga felügyeli azt. Természetesen e mellett nagy hasznuk van a kereskedőknek. A legjövedelmezőbb ágai a kereskedelemnek maga a szállítás. Ezt több módon teszik, így szállítanak szekéren, hajón és folyón egyaránt. Egy másik, időspóroló módszere a térkapun keresztül való közlekedés, mivel Kyria határain belül megtalálható egy egészen fejlett és jól használható térkapu, amelyet varázslók és harcosok védenek és felügyelnek, így támadás azon keresztül nem érkezhet. 


A kereskedelem végpontjai majd minden esetben a piacokon és a kereskedő házakban vannak. 

Céhek:


A céhek olyan szerveződések, amelyek igazából valamilyen érdekvédelmi feladatokat látnak el. Noha majdnem minden szakma valamilyen céhbe tömörül, azért nem tartják olyan szorosan a kapcsolatot. Elsősorban arra szolgálnak, hogy egységes feltételeket és jogokat biztosítsanak minden tagjának. Vegyünk néhány példát:

Kovács Céh:


A kovácsok és öntők érdekvédelmi szervezete, még Kyria létrejöttének elején alakult meg, persze akkor még kevés taggal és csak a különösen jó kovácsok tartoztak bele, akik különleges anyagokkal dolgozhattak, mint a lunír vagy az abbit. 


Jelenleg egész Kyriát átszövi ez a szervezet, s feladata, hogy a visszaéléseket megtorolja, valamint az árakat valamilyen szinten egységesítse és hozzájuttassa a kovácsokat és öntőket a fémhez. Legnagyobb fellegvárai főként a bányászvárosoknál és a különleges fémek lelőhelyeinél lehet. 

Nalmen Céh:


Ez egy nagyobb szövetség, ide tartozik majd mindenki aki a feldolgozásra szánt állatok hasznosításával foglalkoznak, így elsősorban a hentesek, mészárosok és bőrkikészítők. Ez az érdekvédelem elsősorban szabályozza az ilyen személyek cselekvési határait, mind területben, mind mennyiségben. Ezt nagyrész a kormány végrehajtó szervezete is felügyeli a céhen keresztül és büntet ha kell, általában rabszolgasággal, pénzbírsággal, korbácsolással vagy súlyosabb esetben halállal. 

Bank Céh:


Majd minden nagyobb bankház és bank ebbe a céhbe tartozik. Elsősorban az árakat és értékeket fixálják, valamint iktatják, hogy hol, milyen értékben és mennyi értékpapír kötettett. Általában ezt öt évenként írják össze. Fontos feladata a bankok védelmének megszervezése, nem ritka, hogy a varázslótanácsot kérik fel – természetesen jó pénzért -, hogy mentálisan vizsgálják meg mind a tisztviselőket és mind a védelmükre szánt személyeket. Természetesen előfordul, hogy adó befizetésnél az idő hiánya miatt kénytelenek a bankházak olyan védelmet venni, amilyen éppen rendelkezésre áll. Nem ritka, hogy kalandorokból, kentaurokból, elfekből vagy városőrökből toborozzák őket. 

Vadászok Céhe:


Azon speciálisan képzett személyeket és társulatokat foglalja magába, amelyek feladata különböző, előre meghatározott mennyiségű és minőségű állat elejtése. A céh a mennyiséget és a minőséget is meghatározza szigorú szabályokkal. Az orvvadászatot a normál törvények is elég súlyosan büntetik, de általában a céhen belüli büntetés csonkolás vagy halál. 

Halászok Céhe:


Hasonló szervezet a vadászokéhoz, általában a tengerparton van jelen, felügyelik a halászokat és halászhajókat, segítenek kijelölni a halászterületeket, az esetleges mennyiséget valamint az áru elszállítását is megszervezi, valamint kijelölheti, hogy ki hova szállítson és mennyiért, így szoros összefüggésben vannak a kereskedelmi ligákkal. 


Egy fontos része a halászok védelme a kalózok és a külhoniak ellen. Általában fenntartanak a halászhajók mennyiségétől függően különböző méretű és minőségű tengeri flottát, ami húsz halászhajónként egy-egy kisebb gálya, vagy hadihajócska, tehát egy kétárbocos fregatt. 

Kereskedelmi Liga:


Nos ennek a szerveződésnek lehet, hogy a Céhek között kellene lennie, de van némi különbség a liga és a céh közt. A kereskedelmi ligát a legbefolyásosabb politikusok és leggazdagabbak irányítják, természetesen normális és reális kereteken belül, hiszen a császárnő bármikor leválthatja a vezetését és bármikor beleszólhat az irányításába. 


Vannak céhek, amelyek csak egyes helyeken jellemzőek, míg a Kereskedelmi Liga egész Ó-Kyriában jelen van és érezteti hatását. Ez határozza meg a kereskedelmi cikkek árait, figyelembe véve a keresletet és kínálatot egyaránt. Ellátják a legnagyobb kereskedelmi szállítmányok védelmét ha kell, valamint megszervezhetik az útvonalakat is. 

Állattartás:


Az állattartásnak két fő része van: tehát vannak olyan állatok, amelyeket munkára és hobbira tartják és vannak olyanok amelyeket élelmiszernek és nyersanyagnak. 


A fő élőlények: a ló, a marha, a disznó, baromfik és kecske. Ezeket elsősorban fogyasztják őket a húsukért, valamint a bőrükből és tollaikból használati tárgyakat készítenek. A lovakat és madarakat elsősorban díszből és közlekedésre tartják. A lovak viszonylag drágák, egy szolga nem engedheti meg magának, csak sok munka után. 


A hegyekben elég kevés lovat tartanak, ott inkább ökröket és öszvéreket, amelyek ugyan lassabbak, de sokkal teherbíróbbak a meredek kaptatókon. Ezeken a helyeket szállításra is őket használják, ha a folyó nem alkalmas rá. A hegyekhez hozzátartoznak a magas legeltetők. Általában az állatokat – szinte mindet – hegyi legelőkön tartják. Ezeken a helyeken viszonylag találhatóak itt fák és bokrok, de a zöld dús hegyi fűvel szinte semmi sem vetekedhet. A monszun időjárásának köszönhetően egész évben burjánzik a növényzet és különösebben hideg nem szokott lenni, csak a magasabban fekvő helyeken. 


A dombságoknál sokkal több lovat tartanak, viszont kevesebb marhát is. E helyeken szintén legeltetnek, de sokkal több gyümölcsöt és levelet tudnak fogyasztani az állatok így a húsuk zamata sokkal édeskésebb, mint a hegyvidékieké, vagy a síkságiaké. 


Az alacsonyabb fekvésű területeken az állatok sokkal kevesebb gyümölcshöz és sokkal több száraz gabonaféléhez jutnak, így a húsuk sokkal szálasabb és zsírszegényebb. Bőrük ellenállóbb, vastagabb, hiszen sokkal több napfényt kell elbírniuk, mint a hegyi vagy dombságokban lévő társaiknak. Természetesen a monszunos területeken ez a különbség nem igazán észrevehető. 

Szolgák, rabszolgák:


Kyriában létező fogalom a rabszolgaság és a szolgaság egyaránt. A szolga itt olyan személyt jelent, aki saját akaratából segít valakit, fizetést kap érte, s bármikor otthagyhatja munkaadóját. A legtöbb szolgát a nemesi házak tartják, rendszerint már a szolgák famíliája több generáción keresztül már a munkaadó családdal van. 


A rabszolga olyan személy aki valamilyen körülmény miatt – általában – a törvények rabszolgaságra ítélik. Ilyenkor – úgymond – közmunkát kell végezniük, ami nem más, mint a bányászat, kőfejtés, útépítés és gályarabság, vagy esetleg építés és malom-iga. Kalandozók esetében néha városőrségre ítélik őket, bár a szökés elkerülése végett általában már ott szolgáló megbízható személyek felügyelik. Fontos dolog, hogy az áruszállító gályák és evezős hajók többségében az evezést rabszolgák látják el, akik ezzel a munkával majd fele annyi időre csökkenthetik büntetésüket. De a hadiflották evezősei közül csak elvétve akad néhány rabszolga, általában ők is dezertált katonák. Az összes többi mind hivatásos, jól megfizetett katona, akik ha kell harcolnak hajójukért, kapitányukért és országukért – természetesen csak ha nem fáradtak ki szinte teljesen.

Építészet, építkezés:


Ebbe a kategóriába sok minden beletartozik. Szorosan kapcsolódik a kő- és fakitermeléshez egyaránt. Ezek több részre oszlanak, talán a legalapvetőbbek és legfontosabbak a ház, út és jármű építés.

Utak:


A kereskedelemben és közlekedésben egyaránt nagyon fontosak az utak. Ezekből a legfontosabbak a kőutak, amelyek a legnagyobb és legfontosabb helyeket kötik össze. Szoros kapcsolatban áll ez az iparág a közigazgatással, a kereskedelemmel és a kőkitermeléssel egyaránt. A legtöbb utat rabok építették, hiszen voltak bőven és lesznek is míg ember az ember. Általában vagy gályarab, kőfejtő, bányász vagy útépítő lesz egy rabból.


A kevésbé fontos utak normál kitaposott, helyenként döngölt agyag-föld utak.

Épületek:


A legtöbb helyen mesterek végzik az építését, akik a helyi emberekből toboroznak munkásokat. Az alapanyagokat általában a helyi környezetből nyerik, de kívánság szerint rendelhetnek is a kereskedőkön keresztül különböző fémeket, fákat és kőfajtákat. Az egyik legdrágább a magas hegyi fenyő és tölgy, amelyek kimondottan jól tűrik a szélsőséges 

időjárásokat, valamint rendkívül jó a vízzáró képességük. Kövek közül a legdrágább a márvány, amelyet a Márvány-hegyekből rendelik, s rendszerint hajóval juttatják el a célállomásig, ha lehet, ha nem akkor a legközelebbi parton szekerekre rakják és úgy szállítják tovább. Ezeket a márványokat vagy óriási kockákban – tehát nyers sziklatömbként – vagy lapra vágva szállítják – természetesen igény szerint. 


Házak építésénél az építész mester általában ács szakmájú, hogy tudja miről is beszél. Ha nem tartozik ebbe a kasztba, akkor bizony szüksége van egy ilyen szakemberre, hiszen fontos a statika, ráadásul a kyrek szinte kínosan ügyelnek a házaik stabilitására és szépségére egyaránt – főként, ha anyagilag megtehetik azt. 


A kimondottan gazdagok – főként fő kereskedők és nemesek – néha még varázshasználókat is hívatnak az építkezéshez, akikkel megáldatják az épület alapjait és falait, valamint különböző védelmekkel láthatják el azt, többek közt térmágikus és elemi mágia vonatkozásban. Ezek általában a tüzek, árvizek, földrengések, hőhullámok valamint mágikus tüzek, idézések, teleport és térkapuk ellen. Természetesen ez igen kevés helyen fordul elő, de a tüzek elleni védelem sokkal gyakoribb, az áldott épületek viszont még gyakoribbak, szinte minden településen található ilyen. 

Közlekedési eszközök:


Az egyik legjövedelmezőbb része maga a kocsi, hintó és kordély építés. Ilyen járműveket ökrök, marhák és lovak szoktak húzni, s majd minden lóval rendelkezőnek van. A tehetősebbek hintót is tarthatnak, amelyekhez – úgymond – díszlovakat is tartanak, amelyeknek nincs más dolguk, csak e jármű húzása. Általában ezek az eszközök már díszítettek, a leggazdagabbak akár arannyal is díszítethetik. Minden városban található ilyen mester, nem ritkán ők kádárok is. 


Nem elhanyagolható még a csónak, ladik és a különböző hajók építése sem. A vízi területeken főként a halászoknak legalább egy csónakjuk vagy ladikjuk van, a nagyobb vízfelületeknél már hajók vannak, amelyek – néha – több halász tulajdona, hisz nem olcsó egy nagyobb halászhajó, ami több mázsa halak képes elvinni. A tengerpartokon hatalmas vállalkozás egy-egy hajó megépítése. Általában rendelt fából és fémből rakják össze, akár évek alatt. Minden esetben legalább egy mester irányítja a munkálatokat, persze ácsokkal és kovácsmesterekkel karöltve. A munkások egy részét maguk a mesterek hozzák, a többit úgy toborozzák a helyi emberekből, vagy a többi mester hozza magával, így az ácsok is a saját, már jól összeszokott csapatával dolgozhat, ha akar. A nagyobb gályák vagy hajók építése akár egy évtizedet is kitehet ha kiváló munkát és a részletekig meghatározott rendelésről van szó, ráadásul nehezen hozzájutható és kivitelezhető anyagokból. 

Gátak:


A folyók mindennapjaihoz és a gabonafélék őrlésében, tehát az élelmiszeriparban és a kereskedelemben egyaránt fontos. A folyók egyes részeire, főként a hegyi vidékek völgyében - ahol egy kicsit lassul a sodrás – szoktak gátat felállítani. Shi-Ruanban mindössze két nagy gát található, amelynek egyikét eleve hídnak szántak. Azért volt rájuk szükség, mert egyrészt a malmoknak erős sodrás kell, másrészt a halászok munkáját megkönnyíteni, harmadrészt pedig nemesek csináltatták a Császárnő engedélyével. Az egyik ilyen gát két folyó – Azur és Borostyán – egybetorkollásánál van, ahol Mielennyan város áll. Rengeteg malom van közvetlenül a duzzasztógát után. A gáton át húzódik az egyik kő út is, mivel közel száz méter hosszú. Nagyrészt nehéztölgyből és fenyőből valamint kőből és fémkapcsokból rakták össze hosszú évek alatt. Szigetelésnek fenyőgyantát és mágiát használnak. 

Felmerül a gondolat, hogy akkor a folyókon való szállítás lehetetlenné válik, ami részben igaz, másrészt viszont a gát csak hosszú, de nem túl magas. Az eredeti folyószintet mindössze két méterrel emelte meg a torkolatban, viszont mivel ezt nagy területen teszi, így a nagy mennyiségű víz viszont nagy erővel zúdul a tizenkét láb széles gát alól. Elég nagy a sodrása egészen egy mérföldön át, ahol újra visszatér eredeti sodrásába és medrébe. 

A második ilyen gát a hegyekben van, ahol az egyik bányász-hegyiváros építette a gátat, hogy halászni tudjon, ugyanis elég körülményesek az útjaik, viszont a vízen úsztatással tökéletesen lehet úsztatni a fát, és olykor különleges kompokkal magát a köveket is. A város alatt óriási területre duzzasztották ezt a folyócskát – a terület nem más mint egy kis völgy – majd azután szabályozva tovább folytathatja az útját lefelé. 

Közigazgatás:

Alapszerkezete:


Kyriában elég összetett a közigazgatás. A legfelsőbb Kyr vezető a mindenkori Fő-Anyr, azaz a Császárnő. A Császárnőt segítik a kormányzók és a hercegkormányzók – a hercegkormányzó a Császárnő családjába tartozik valamilyen ágon – akik a Birodalmi Tanácsot alkotják. Minden egyes tartomány több kisebb belső területre oszlik. Ezeket a területeket Kantonoknak hívják, amelyeket bárók és őrgrófok – itt a bárók az adott kormányzó rokona – vezetnek. Ezekből a személyekből áll össze a Tartományi Tanács, akik továbbítják a kérelmeket és véleményeket a Kormányzónak. Minden városnak van polgármestere vagy elöljárója – csak szokás kérdése, hogy hívják – aki jelentést tesz a Kanton vezetőjének. 

Bírák, törvényszolgák:


Shi-Ruan tartományban körülbelül minden 100 emberre jut egy törvényszolga és körülbelül minden 200 emberre jut egy bíró is. Néha maga a település első embere, tehát elöljárója vagy polgármestere egyszemélyben a bíró is. Az ő feladatuk, hogy a vitás ügyekben ítéletet hozzanak. Ezeket a személyeket maga a település választja, közös szavazáson, ahol az összes felnőtt korú lakos részt vehet. 


Törvényszolgának számítanak a városőrök is bizonyos szinten. Csak apróbb esetekben tehetnek igazságokat – például egy verekedésben vagy lopásban – de komolyabb helyzetben már a bíra elé kell járulniuk. 


Az állami ügyekben, így a hazaárulásban, és a külpolitikát érintő kérdésekben – természetesen akkor, ha a Hatalmasok és klánjaik közbe nem avatkoznak – a Császári Tanács vagy a Varázsló Tanács – amely a legfőbb varázslóiskolák legidősebb és legbölcsebb tagjai – és nagyon kirívó esetben maga a Császárnő hozza a döntést. 


Egész Kyria területén egységesek a törvények, viszont területileg változóak, hiszen a környezeti adottságok is befolyásolhatják – tehát egy belső tartományban nincsenek törvények a tengerekre, főleg hogy több ezer mérföldre vannak – de bármelyik tartomány bármelyik tartomány lakójára kiróhat törvény adta büntetést, bár a nagyobb ítéleteknél az elítélt tartománya kérheti, hogy maga hajthassa végre az ítéletet. 

Bűn és bűnhődés:


Kyria törvénykezése és büntetései bonyolult de egységes. Vannak általános és szinte magától értetődő törvények, és természetesen vannak olyanok amelyek csak a nevükben élnek már, de nem vonják vissza őket. 

Törvények:

	Bűn
	Büntetés
	Ha visszaeső
	Megjegyzés

	Teljesség igénye nélkül
	Minimum
	Maximum
	
	

	Közbotrány okozása
	1 ezüst
	1 nap kaloda
	Kitiltás
	A nemeseket nem verik kalodába

	Csendháborítás
	1 ezüst
	10 arany
	Kitiltás
	E mellett a bocsánatkérés kötelező

	Kocsmai verekedés
	Kár megtérítés
	5 nap börtön
	Közmunka
	A nemeseket nem fogják közmunkára

	Gyújtogatás
	Kár megtérítés
	5 nap vízi munka
	Kitiltás, kivégzés
	A súlyos kárt okozókat kivégzik

	Koldulás
	5 nap közmunka
	1 év gályarabság
	2 év közmunka
	A két év alatt kap ellátást

	Szerencsejáték tartozás
	Tartozás kifizetés
	4 hét közmunka
	1 év gályarabság
	Ez vonatkozik a nemesekre is

	Tolvajlás, betörés
	Kár megtérítés
	Kéz levágása
	5 év kőfejtés / gr*
	Büntetésnek Kitiltják a tolvajt / vd**

	Csempészés
	10 nap börtön
	1 év gr*/ kőfejtés
	Akasztás
	A katonaság üldözi a szervezetet / vd**

	Rongálás
	Kár megtérítés
	75 nap kőfejtés
	Kitiltás / 100 nap gr*
	A nemesekre is vonatkozik ha nem fizet


	Méregkészítés
	20 nap börtön
	1 év kőfejtés / gr*
	4 év gr* / vd**
	Kivizsgálják a készítés okát

	Nem halálos Méreg alkal.
	40 nap kőfejtés
	2 év gr* / kőfejtés
	Kitiltás / vd** / k***
	Kivégzik a túlzókat, kivizsgálják az okot

	Halálos méreg alkalmazás
	3 év gályarabság
	Kivégzés
	Kivégzés
	Kivizsgálják az okot és a mérget is

	Nemi erőszak
	100 nap gr*/kf***
	7 év kőfejtés / herélés
	Kasztrálás / kivégzés
	Mindkét nemre és nemesekre is vonatkozik

	Zaklatás
	10 ezüst
	30 nap közmunka
	Kitiltás
	Nemi erőszakra utaláskor akár herélés is…

	Parancsmegtagadás
	5 nap gr* /kf***
	100 nap gr* / kf***
	Kitiltás / 1 év gr/kf
	Ez főként a katonákra vonatkozik

	Tiltott mágia alkalmazása
	5 nap börtön
	1 év gr/kf
	Mágikus tetova ****
	Csak mágiahasználókra vonatkozik

	Tiltott vallás gyakorlása
	5 nap átnevelés
	Kivégzés
	Kivégzés
	Tharr esetében szinte mindig halál

	Kínzás – állat / növény
	20 korbácsütés
	Kivégzés
	Kivégzés
	Főleg elf és kenta körökben ölnek érte

	Kínzás – „ember”
	15 korbácsütés
	Kivégzés
	Kivégzés
	„Kyr Kyrnek sosem farkasa…”

	Kalózkodás
	20 korbács
	4 év gr*
	Kivégzés
	

	Tiltott vadászat
	Kártérítés
	1 év kf***
	Kivégzés
	Főként a ritka állatokra

	Tiltott halászat
	Kártérítés
	1 év gr*
	Kivégzés
	Főként a ritka állatokra vonatkozik

	Rablás
	30 nap kf***
	200 nap kf***
	Kitiltás / Kivégzés
	Elsősorban kitiltás és kártérítés jár érte

	Gyilkosság
	3 év gr*
	25 év gr*
	Kivégzés
	Magából a kantonból kitiltják

	Hazaárulás
	10 év gr*
	Kiutasítás Kyriából
	Kivégzés
	Elsősorban kiutasítás, ha indokolt kivégzés


*gr = gályarabság, ** vd = vérdíj, ***kf = kőfejtés

**** Mágikus tetoválás – nem más, mint egy mana megzavaró és varázst tiltó rajzolat, nem lehet csak sebészetileg eltüntetni, de akkor 4k6 Sp-s tűz kitörés jön létre. Amíg a varázslatot el nem távolítják, addig nem tud varázsolni a rajzolat viselője. 

Tartozások:

	Pénz
	Idő

	1 réz
	1 óra

	1 ezüst
	1 nap

	1 arany
	5 nap



Vannak olyan személyek akik tartoznak valakinek vagy valamilyen intézménynek, de nincs pénze a visszafizetésre. Ekkor, főkén, ha a városnak tartozik bizony le kell dolgoznia az összeget, ha pedig alvilágnak tartozik, akkor vagy megölik vagy ráveszik valamilyen „munkára”.

Közintézmények:


Ide azon helyek tartoznak, amelyekbe bárki bemehet, ha meg tudja fizetni, de nincs tiltás sem korra, sem nemre. Elsősorban ez fürdőket, iskolákat és fogadókat foglal magába. Fontos összefüggésben állnak a közigazgatással, a törvényekkel, a kereskedelemmel és a csatornarendszerekkel. 

Fürdők:


A legtöbb településen, ahol a kereskedelmi karavánok megállnak és van vízrendszer kiépítve általában szokott fürdő is lenni, amelyet csekély összegért igénybe lehet venni. Van ahol a víz hideg, de előfordul – főként a nagyobb városokban – hogy melegítik valamilyen módszerrel a vizet, illetve melegen tartják. Általában ezt mágiával, vagy fém vezeték külső melegítésével szokás. 

Fürdőházak:


Szinte kizárólag nagyvárosokban és gyógyforrással megáldott területen találni ilyet. Jól őrzik, fegyvert nem lehet bevinni. Több részre oszlik általában a Hatalmas épület. Három szintje van. Az első a föld alatt, ahol a vízrendszerek és azok karbantartói tartózkodnak és felügyelik a folyó ügyeket. A második a fürdőszint, amely – úgymond – a földszint. A harmadik egy emelet, ahol a fürdés után társaloghatnak és étkezhetnek. Ezt a szintet nem mindenütt találni meg, általában csak a kereskedő karavánnal közlekedők számára szokás megépíteni. Az épület stílusa majdnem mindig a terület függvénye, így az ott szokásos építészeti megoldásokat alkalmazzák a fürdőházak felépítésénél is. Általában két bejárata van, egy elől és egy hátul. A hátsó ajtó majdnem minden esetben a dolgozóké, más ember számára zárva van. Az épület elülső részét oszlopok tartják, s négy-öt lépcsőfok vezet fölfelé. Duplaszárnyú, ívelt tetejű ajtókon léphetnek be az épületbe. A gazdagabb helyek márványból építtetik fel, így viszonylag hideg van benn. Ekkor egy előtérbe jut a belépő. Itt kell fizetni és a fegyvereket és vagyontárgyakat leadni. Ezeket egy helyre rakják és megjelölik őket egy szalaggal. Innen egy újabb, folyosószerű hely következik, a vetkőzők. Itt lerakhatják a ruháikat és a szokásos fehér prémes gyapot törülközőbe burkolhatják magukat. Erről a helyről háromirányú elágazás következik. Az egyikbe csak nőneműek, a másodikba csak hímneműek, míg a harmadikba koedukáltan, bárki beléphet. E termekben is több medence és szoba található. Mindegyikben van szauna, ahol felforrósított láva kövekre – vagy valamilyen ásványi kőre – vizet locsolnak, s a követ alulról melegítik, így viszonylag forró gőz keletkezik. Mindenütt van masszőr, aki a megfáradt utazó és ide betévedő csontjait és izmait átmasszírozza, hogy valamilyen szinten felfrissüljön és feloldódjon. Több medencetípus található. Általában majdnem mind meleg-vizes, bár a megoszlás a következő szokott lenni: egy nagy, meleg gyógyfürdő medence, egy majdnem forró gyógyfürdő és egy normál hideg vizes is. Az átlagárak a két réztől a tíz aranyig szokott terjedni. A leggazdagabbak magánfürdőket tartanak fenn, ahol összejöveteleket szoktak tartani, normál átutazó szinte soha sem léphet be ilyen helyre. 


Általában jól őrzik ezeket a helyeket, majd minden teremben – természetesen a terem méretétől függően – tíz, tizenöt négyzetméterenként szokott lenni legalább egy fegyveres őr, akiknek néha a fegyverük a mágia vagy a Puszta nyers fizikai erő. 


A városokban általában hosszabb távra is elvezethetik vízrendszerek segítségével. Ezek maximum hossza még Quedmonban is csak egyetlen helyen éri el a tíz kilométer hosszt. Ilyen csőrendszereknél már nem ritka, hogy mágia és mechanika – szél és forgató rendszerek – tartják mozgásban és adott hőfokon a vizet. 

Iskolák:


Sok helyen található különböző iparágú iskola. A legtöbb helyen a polgári szakmákat oktatják, de előfordulnak Rendek és Akadémiák, amelyek a különböző – átlag ember számára misztikus – varázslást és az elme és a test kihasználását tanítják. A legtöbb embert foglalkoztató iskolák általában a Katonai Akadémiák. 

Polgári iskolák:


Általában ezek nem mások, mint egy-egy mester valamilyen településen, ahol a mester vagy mesterek tanoncokat fogadnak fel. Ezeket akár több éven át oktatják, s utána a tanulók elhelyezkednek a tanító mesternél, mint segéd, vagy valahol új üzletet nyitnak. 

Katonai iskolák:


Ezek Shi-Ruan legkülönbözőbb területein találhatóak meg. A legnagyobb talán magában Quedmonban van, ez nem más, mint a Quedmoni Fő - Akadémia. Ennek több kihelyezett iskolája van a tartományban. A két legfőbb katonai rész azért a kormányzói városban kapott helyet, ezek nem mások, mint a Shi-Ruani Ó-Kyr Pusztító Gárda és a Császári Katonaság. A többi kiképző telep a hegyekben és a tengerpartokon van, főként stratégiai helyeken, hogy bármikor bevethetőek legyenek. 


Bárki jelentkezhet katonának, ahol különböző próbák után elkezdődhet az alapkiképzés, amely meghatározhatja, hogy ki hova kerüljön – azaz milyen katonai szakot tanulhat. A kirívó viselkedés, a többi akadémista bántalmazása és a túlzott tiszteletlenség büntetést és kizárást von maga után. 

Varázsló iskolák:


Olyan iskolából ahol mágiát is oktatnak, abból elég kevés van Kyria szerte, általában egy tartományon belül fél tucatnál több szinte sosincs. Így van ez Shi-Ruanban is. A legfőbb iskolák a következők: Quedmoni Fő Akadémia, Árny Akadémia, Leannis Iskola, Négy Márvány Rend.


Az Árny Akadémiát még az Anvariával kezdett háború előtt hozták létre Morgena hívők. Azóta is fennmaradt, s kiváló varázslókat okítanak. Több hír szerint egy fejvadász klán fedő szervezete. Mások szerint egy Morgena hívő Hatalmas hozta létre és falai közt még a magi napig is megtalálható. Állítólag Morgena legnagyobb hívői uralkodnak a sötétség fölött, s bármit megtehetnek az árnyakkal. 


A Quedmoni Fő Akadémián, a katonákon kívül varázslókat, papokat, paplovagokat és pszi használókat is oktatnak. Ez a hely számít Shi-Ruan egyik fő szellemi központjának. Itt helyezték el már több ezer éve a Tudás Kristályait. Magát a termet több tucat varázsló, pap, paplovag és valamennyi Pusztító is védi. Többek állítása szerint Shi-Ruan legjobb varázslóiskolája. Fő magitorai talán vetekednek a Hatalmasokkal is. 


Leannis Iskola egy hegyi varázslórend. Főként a hegyekben található drágakövekkel foglalkoznak. Tehát ők azon kevés iskola közé tartoznak, akik a drágakő mágia rejtelmeit kutatják és okítják. Ezek mellett természetesen foglalkoznak a kyr mágia többi tudományával is. A drágakövet minden ott végző varázslótanonc saját maga kell, hogy megszerezze, általában a hegyi folyókból. 


A Négy Márvány Rend Shi-Ruan déli részén a tengerparti nagyobb kikötő városok varázsló rendjeinek összefogásából született. Állítólagosan a háttérben a Márvány-Sas klán áll, s annak Dom Supreora. A Rend aktívan részt vesz a térség védelmében is, a part és a legnagyobb csatahajókon megtalálhatóak varázslóik. Iskoláikat a területre jellemző színű márványból építtetik, s legnagyobbjai, így főként a magitoraik is a területre jellemző színű dreggiseket viselnek.

Minden iskolában több vizsgát kell tenniük a tanulóknak. Az első egy alkalmassági vizsga, ekkor még fél évig elkülönítve tartják a jelentkezőket az igazi oktatástól és annak minden helyszínétől. Nem ritka, hogy fizikai munkát is el kell végezniük. A fél év alatt az összes jelentkezőt megvizsgálják az oktatók és néha a vezető magitorok is. Általában a varázslásra alkalmatlanok kiesnek már a második hónapnál. Ha elkezdhetik a tanulást, akkor először elméletet tanulnak, közel fél évig. Utána következik a gyakorlati oktatás, amiben természetesen benne van még az elmélet is, akár húsz évig is eltarthat. Maguk az alapok tartanak talán a legtovább, persze ezt erősen befolyásolják a tanuló képességei is. Egy idő után természetesen szakosodnak a tanulok, amely főként attól függ, hogy mihez értenek a legjobban és tanáraik mit határoznak meg számukra. A legtehetségesebb tanulókkal néha hajókapitányok, kereskedők és nemesek kötnek szerződést, hogy ha befejezi a tanulmányait, akkor már munkába álljon. Rendszerint ezek a varázslók jól fizetettek, s – mondhatni – sokáig élnek, hacsak nem a katonaság egy csatahajójára vagy egy kereskedő hajóra kerül mint mágikus védő. Általában a legnagyobb ellenfeleik ilyen esetben a rablók, kalózok és viharok.

Fontos kitétel, hogy a legtöbb varázslóiskola csak és kizárólag kyr fajúakat foglalkoztat, így emberek, elfek, félelfek… stb. nem kaphatnak a mágikus tudásból. Van természetesen olyan iskola, ahol oktatják más fajok gyermekeit is, bár ők csak az igazi hatalomból kicsi szeletet kaphatnak. Az alapokon kívül csak a kyr mágia új, mozaikokon alapuló varázslatait tanulhatják meg – már amennyire újnak mondhatóak ezek a formulák. 

Papi iskolák:


Az élenjáró iskola maga a Quedmoni Fő Akadémia. A komplexumon belül megtalálható a kyr istenek négy rendje, ahol minden évben több tucat tanulni vágyót vesznek fel. Minden esetben megtanítják növendékeiknek, hogy tiszteljék a teljes Kyr panteont, s gyűlöljék Tharrt és annak minden szolgáját. Valamint erejüket inkább az alkotásra használják, sem mint a Pusztításra. 


Morgena papjainak talán legnagyobb iskolája az Árny Akadémia. A legtöbb pap innen kerül ki. Általában a tanulók itt több mint egy évtizedig tanulnak. Első években csak segédkeznek és elméjüket csiszolják. Utána valamilyen szinten edzik testüket is lelkük mellett. Megtanulják megvédeni magukat fegyverrel is, valamint betekintést nyernek a papi szférikus mágia rejtelmeibe is.


A kyr panteon érdekes alakja Sogron. A tudás, kíváncsiság, tűz és bosszú istenének is tartják. Hívei és főpapjaik sosem cáfolták még meg ezt a hitet. A legfőbb Sogron papi szék nem más, mint a Tüzek Fő Citadellája. Azt tartják erről a helyről, hogy ha illetéktelen, tiszteletlen vagy tharrita lép be a falai közé azonnal tűzhalált halnak, egyszerűen elporladnak és elfújja őket a szél. A Citadella egy Hatalmas erőd – templom rész, paplovagok és papok tömkelege vigyázza. 


Van egy papnő nevelde, az Igere Leányai. Hatalmas kollégium, kizárólag nőneműeknek. Egyedülállósága talán abban rejlik, hogy falai közt csak nők húzódnak meg, bár szükség esetén bárkit befogadnak. Egyes oktatott kasztjaik jobban képzettek a fegyverek forgatásában, mint a megszokott, női paplovagoknak számítanak – akik tudásukban esetenként megszégyenítik férfi társaikat.


A tengerpart egyik legnagyobb vallási központjában van Morgena Fő Katedrája. Nyolc toronyból álló építmény erőd a kyr építészet igazi bizonyítéka. A nyolc torony összesen több mint ötven terem van. 

Bankházak:


Shi-Ruanban ezeket az intézményeket a Bankok Céhe fogja össze. Minden nagyobb városban található ilyen, általában akkor, ha a lélekszám eléri a három ezer főt. Az ilyen helyek szinte tökéletes biztonságban tartják a pénzt. Ezt garantálja a városőrség figyelme és a céh által szervezett őrség is. A bankházak vezetői állíthatnak ki csak értékpapírokat, amelyek arról tanúskodnak Kyria területén belül, hogy mely városban, mely tartományban, mennyi pénzt helyezett letétbe. Rendszerint bárhol kifizetik az értékpapíron szereplő összeget – bár ez csak akkor igaz, ha a bankház rendelkezik ennyivel. 

Városőrség épületei:


Ezek általában összetett épületek. Fontos részeik a börtönök, lakóépületek, kiképző és gyakorló helyek, valamint a bástyák és városfalak. 

Lakóépületek:


Ezek a helyek magától értetődőek. A városőrség tagjai lakhatnak ezen a helyen, amely általában a városőrség épületében, vagy közvetlen közelében kap helyet. Általában ezen épületegyüttes mérete változó, a város lakosságának számától függ, hiszen megközelítőleg minden száz lakosra jut egy őr. Rendszerint egy lakóépület lakás része elég a városőrnek és családjának is.

Börtönök:


A városőrség fő épületében, s annak általában alaksorában kap helyet. Általános méreteik vannak, s minden kényelmet nélkülöznek, néha még ágy sincs benne, csak a hideg kövek. A nagyobb városokban már mágiát tiltó varázskörökkel is ellátják ezek falait, amikor építik, hisz egy nagyvárosban nagyobb esély van arra, hogy a bebörtönzött személy varázshasználó is lehet. Viszont minden börtönnek van általában egy ablaka és ajtaja, amit erős vasból csinálnak. Általánosságban ezek tíz centi vastag, tömör vasból, bronzból és acélból készül igények szerint. A börtönbe kerültek közt nem tesznek különbséget, így egy bűnt elkövetett nemes is a város tolvajai közé kerülhet. 

Kiképző és gyakorló helyek:


Általában vagy a település határain kívül, vagy a városőrség fő épületének udvarán kap helyet. E hely célja, hogy formában tartsa az összes itt dolgozót fizikálisan. Akik nincsenek szolgálatban, azok nagy része itt eddz kötelezően, napi négy – öt órán át. Általában hetente egy – két napot kihagyhatnak, de már azt sem nézik túl jó szemmel. 


Felszereléseik a településtől függ, hiszen az biztosítja számukra. Így a gazdagabb helyen, ahol jó a kereskedelem is, ott szinte biztos, hogy tökéletes minőségű acéllal, vagy abbit-acéllal dolgoznak. 

Bástyák, városfalak:


A nagyobb városokat, és hegyi városokat valamilyen határoló fallal veszik körül, valamint a negyedeket néha elválasztják egymástól. Van ahol még a falakba hatalmas bástyákat építenek védelmi célzattal. Az ilyen építmények elsősorban a határok mentén található. Ezeken a helyeken a nap minden szakában található őrjárat, hogy felügyeljék azt. Harc esetén néha varázslókat és nafta és egyéb távolba ható fegyvereket is állítanak. 

Vesztőhelyek:


Általában időszakonként összerakott bitók, fejező és égető helyek, általában valamilyen köztéren. A halálra ítéltek kivégzését teljesítik, majd elföldeli őket a hóhér. A hóhér kiléte általában titok, hiszen senki sem bízna egy olyan emberben, aki hivatásból öl, ráadásul nem is tagadja és nem is próbál elbújni – mint egy fejvadász. 

Gátak:


A gátak védelme nagyon fontos, hiszen ha átszakadna valamilyen okból, nem ritka, hogy az egész település vesztét okozná. Ezért ott is, akárcsak a városfalakon őrség áll egész nap, s általában négy óránként váltják egymást. 

Kereskedő házak:


Sok esetben a városokon áthaladó karavánok és kereskedők árut adnak és vesznek, illetve szállítanak a helyi kereskedőknek. Általában ezeket az árukat raktárakban és kereskedőházakban pakolják le, majd onnan megvehetik a helyi kereskedők. Ezek az épületek csak a legnagyobb városokban és a legnagyobb kereskedő városokban vannak kereskedők kezén. Tehát maga a város építteti fel és így a város tulajdona ez a hely. Ez által viszont egyfajta adót kér a tárolási lehetőségért, amiből busásan megéri fenntartani az építményt, ráadásul a kereskedők sem veszítenek sokat. 

Kutak:


Minden településen van valamilyen forrás, amiből ivóvizet nyernek. Általában ez egy közeli folyó, patak, forrás vagy tó. Rendszerint folyamatosan őrzik ezeket a helyeket, hogy ne kerüljön bele méreg, vagy valamilyen kórt okozó dolog. A vizet van ahol manuálisan szekerekkel és hordókkal szállítják a település lakóihoz, viszont a nagyobb helyeken kiépített csatorna rendszereket építettek ki erre a célra. Van ahol mágikusan mozgatják a vizet, van ahol egyszerű fizikai törvényekre és mechanikai megoldásokra támaszkodnak. Természetesen ebbe belekapcsolódik a büntetés végrehajtás, hiszen van ahol Hatalmas mechanikus szivattyúkra támaszkodva áramoltatják a vizet, amely meghajtásáról a rabok monoton körbe – körbe menetelése gondoskodik. 

Csatornák:


A nagyvárosokban komoly gondot jelenthetne a monszun vízmennyisége, és a rengeteg szennyvíz egy több tízezres városban. Ennek kiküszöbölésére Hatalmas csatorna-rendszereket építettek ki a város alá, hogy a nagy mennyiségű vizet elvezethesse. Ezeket karbantartják, s a karbantartókat jól megfizetik, hisz az egyik legalantasabb munkát végzik el. Nem ritka, hogy a csatornákat mágikusan tisztítják és felhasználják az így kapott vizet öntözésre. 

Időszakonként előfordul, hogy annyira nagy mennyiségű víz esik le és olyan sok szennyvíz kerül a csatorna falai közé, hogy nem képes elbírni azt a terhelést és összeomlik, aminek következményeként beomolhatnak az utcák és házak egyaránt. Ilyenkor maga a város-vezetés bízza meg az építészeket, hogy javítsák ki és építsék újra és erősebbre azt a részt. 

Közterek, díszkertek, díszültetvények:


A legnagyobb utak, főként a kőutak mellett ültetett fasorok vannak, amelyek több száz évesek általánosságban. Ezeket folyamatosan gondozzák, óvják, kivágni szinte sosem szokták őket. A legtöbb gondnok elf vagy kentaur. Ezeknek a növényeknek több funkciójuk is van. Elsősorban víz és szél fenntartására, hogy ne tudja az utazókat lefújni az útról. Másodrészt esztétikai szempontból tartják fenn. 


A nagyobb városokban a főbb utak és a külvárosi részekben az utak mellett fákat és bokrokat telepítettek, elsősorban esztétikából, másodrészt a természetimádókra való tekintettel, harmadrészt az árkok mellett víz elszívásra. Ezeket a területeket a város jelöli ki, az ott lakók megkérdezésével.


Ide tartoznak még a nagyobb közterek is, ahol szabadon alhatnak az átutazók, ha kedvük tartja és az időjárás is megengedi. De általában az ilyen helyeket általában csak elfek veszik igénybe. Ezeket a helyeket is jól gondolják, igényesre formálják, akár egy hektáros terület is lehet a város szívében. 

Piacterek:


A kereskedelem igazi helyei, mindent be lehet szerezni és el lehet adni. Bár általában az eladói helyekért fizetni kell a Kereskedelmi Ligának, de vannak olyan szabad piacok, ahol bárki, bármit adhat el. 


Tiltott árukat viszont általában nem lehet találni, hiszen a városőrség elég sűrűn járőröznek többedmagukkal, s az ilyen cikkeket és azok forgalmazóit általában elfogják és megbírságolják. 


Csak időszakonként van a legtöbb helyen piac, van ahol csak havonta egy és van ahol minden második nap. A legnagyobb városokban, ahol elég nagy a kereskedelmi forgalom – változó mértékben, de – mindennap van piac. 

Közvilágítás:


Sok helyen ezek fáklyák, általában a főtereket és főutcákat, valamint a kereskedő házakat szokták éjszakánként fénybe borítani. Bizonyos helyeken azonban mágikus örökmécsesek vannak, és minden körülmények közt fényt adnak. 


Ezeket felügyelik erre a célra kiképzett emberek, akik általában egyszerre városőrök, s őrjárat közben ellenőrizhetik a fáklyákat és mécseseket. A legnagyobb városokban majdnem minden utca ki van világítva.

Vallás és kultúra:

Vallás:


Ebben a tartományban is – akárcsak egész Kyriában, magától értetődően – a Kyr panteont tisztelik. Ezekből a következők az állami vallások: Morgena, Weila, Igere és Sogron, valamint szekták és elzárt zug vallásként a guttar Tharr. Amióta matriarchális kyria, azóta üldözik az összes tharritát, rendszerint vérdíj ellenében vadásszák és üldözik őket. 


Elviekben ezen istenek angyalait is tisztelik egyes kisebb településen. De ezek olyan szórványosak és kevesen vannak, hogy elhanyagolható.


Shi-Ruan szerves részeit és társadalmi rétegét képezik az embereken és kyreken kívül a kentaurok és elfek is. Így az ő vallásuk is számottevő Shi-Ruan életében. Az elfek életében és a kentaurok életében is fontosak a kalahorák, és természetesen Urria.


A vallás azért is fontos Ó-Kyria életében, mert maga a vezetőség is az Anyrokból kerülnek ki, maga a Császárnő a fő Anyr, tehát az egyik legmagasabb fő papnő az egyházban. Sokan úgy gondolják, hogy csak egyetlen istennek vannak Anyrjai és minden Császárnő ugyanazon isten híve. Nos ez nem teljesen igaz. Ez viszont azonos a kormányzókra is. A kormányzók nem minden esetben papi méltóságok is, de vannak köztük, akik a Császárnő rokonai, ők általában tagjai ugyanazon rendnek. 


Másrészről a legnagyobb bajban az istenek hatalma képes segíteni, aszály idején – ami azért elég ritka, talán több évtizedenként egy két ilyen eset lehetséges. Nagy betegségekben, és járványokban szintén a pap rendek nyújtanak megoldást. 

Kultúra:


Kyria életében nagyon fontosak a napok. Minden évben majd egy tucat ünnepet tartanak meg, amely egy része a vallásokhoz és az asztrológiához kapcsolódik, más események helyi jellegzetességek, mint a kormányzó születésnapja. 


Mind a négy vallásnak megvannak az ünnepei, és külön ünnepet tartanak a fő székhelyeiknél, az épület megemelésének évfordulóin. 


Mivel több faj él együtt, valamint Shi-Ruant úgy teremtették meg három, már egységes tartományból. Így a három hely kulturális szintje, valamint a többi faj kultúrája is erős befolyással volt a kialakuló újra. 


A rímfaragás, éneklés és versmondás szokásainak igazi ismerői a kentaur nemzetségek itt élő tagjai. A kyrek és emberek körében is előfordul, de mégiscsak a természet imádói a legnagyobbak a bárdok közt, kiváltképp, hogy a saját történelmüket, eseményeiket is ilyen formában őrzik. A nemesek, közülük is a kyrek igazán jó hallgatóságnak számít, hiszen elég türelmes egy faj. 


Nagy hagyománya van a tisztaságnak, így főként a fürdésnek, amire majd minden városban fürdőházakat építettek. Ezekbe főként utazók, nemesek és felfrissülni vágyók tartózkodnak. Van ahol a fontosabb döntéseket is ilyen helyeken döntik el. 


A kyr építmények nagyok, tágasak és szinte tökéletesen igény szerint vannak kialakítva. Minden funkciójukat előre meghatározzák és nem spórolnak az alapanyaggal. Általában szeretik a díszes építményeket, bár túlzásba ritkán esnek. Az elf épületek főként fából, vagy akár élő növényből állnak, többek szerint mágiával és imával alakítják a növényt, sőt – állítólagosan – képesek napok alatt megnöveszteni egy növényt többszörösére, tehát egy fa csemetét két nap alatt nyolc méteres fát képesek növeszteni. Építményeik általában ívesek, egyszerűek és letisztultak, kerülik a fölösleges építményeket és díszeket. 

A törpe építészet főként a hegyekben, pontosabban barlangokban jelentkezik. Ott képesek tökéletes és Hatalmas járatokat és szobákat kivájni. Ők a legtökéletesebb bányászok. Nem ritka, hogy a mágia is segítségükre van ebben. Elmondható, hogy törpék által készített járatok nem omlanak be, hacsak ők maguk nem úgy akarják. 

A kultúra részét képezi a gazdaság is, így az ott termesztett növények szüretekor bálokat tartanak, valamint aratási ünnepeket. Ilyenkor majdnem minden helyen ünnepelnek a lakosok. Minden növénynek különböző időben vannak érési idejük, így vannak olyan karavánok, amelyek ünnepről ünnepre szállítja utasait. 

Fontosak még az oktató mesterek, iskolák és egyetemek is. Minden nagyobb városban található ilyen tanulásra alkalmas hely, amelynek tanárai olykor a szakma igazi nagymesterei. Szinte minden kantonban van egyetem, kivételt talán a déli, hegyvidékes terület képez, bár ott elég kevés lakott terület van. Bár aki a kőfejtésről, bányászatról és fakitermelésről akar többet tudni egy átlag halandónál, az biztos ezen terület mestereit keresi fel. 


A kultúra igazi alapja a nyelv. Kyria hivatalos nyelve az Ó-Kyr, bár van ahol beszélik az Új-Kyrt is. Többek közt ezek a varázslat nyelvei is. Shi-Ruanban több dialektust beszélnek, ezek általánosságban: a hegyvidéki, partvidéki vagy vízi és a hagyományos kyr. A faji összetétel miatt elfogadott nyelvek az elf, kentaur és törpe is, valamint ezek dialektusai is. A dialektusok közt nincs nagy különbség, igazából megértik egymást. A változás elsősorban a környezet miatt volt, a magas hegyekben tömörebben, egyszerűbben és könnyedebben fogalmaznak a lakók, mivel a ott nehezebb a beszéd. A tengerparti és vízi dialektus főbb változásai maga a víz miatt történt, hiszen ott a környezet egészen más, így a nyelv több elemét meg kellett változtatni, valamint ki kellett egészíteni új kifejezésekkel, amelyeket nem ismertek előtte. 

Fajok:


Mint a legtöbb helyen a Satralison előfordulnak emberek, s ez itt is így van. E mellett természetesen a legtöbb a kyr. A háborúk után feltűntek az elfek, kentaurok és törpék egyaránt. A rangok elsősorban születési és vagyoni helyzettől függ. Címeket pénzért elvileg bárki vehet. Ugyanakkor Ó-Kyria igazi nemesei a kyrek közül kerülnek ki, valamint a tartomány vezetője, és a kantonok vezetői is kyrek. Shi-Ruan életében csak egyszer fordult elő, hogy egy tartományt nem kyr vezetett, hanem egy elf. 

Kyrek:


Emberszabású humanoidok. Magasabbak sokkal egy átlagos embernél, kettő méter alattit nem találunk köztük. Átlag magasságuk két és fél méter. Testalkatuk viszont kicsit vékonyabb, mint egy emberé, inkább az elfekhez hasonlatosan vékony. Testszőrzetük dús, minden esetben fehér, hajuk helyett inkább sörényük van, még a nőknek is. Szemük zöld, vagy tengerkék. Megjelenésük más fajok közt tekintélyt parancsoló. A legtöbb nemes közülük kerül ki, általában születés alapján és csak másodsorban vagyon alapján. A nemesek tradicionális kyr fegyvert forgatnak, amely egy díszes, általában másfélkezes kard. 


A kyr katonaság egy része csak és kizárólag kyrekből lehet, kiváltképp a Pusztítók. Soraikba nem fogadnak be más faj gyermekét. 


Általánosságban magabiztosak, türelmesek és gyakran érzelem nélkül, színtiszta logikával döntenek. Életkoruk közel megegyezik az emberekével, bár kicsivel több az általános, nem ritka a száz évnél idősebb kyr sem. Egy fokkal szebb fajnak tekinthetőek, viszont ha nem képesek uralkodni magukon, bizony hamar elvesztik a fejüket egy rövid időre és mint a tűz, lobbanékonnyá válhatnak. 


Ember és kyr házasságából fél-kyr születhet, bár azt is kyrnek nevezik, egy fokkal kevesebbet örököl kyr szülőjétől. Termete alacsonyabb lesz, sörényének színe már nem biztos, hogy fehér. Fél-Elf és kyr házasságánál ugyanez a helyzet, viszont semmit sem örököl a fél-elf vérből. Másrészt viszont a kyrek nem hajlandóak más fajjal házasodni és keveredni, fél-elfel is csak véletlen, tehát elég ritkán lehet ilyet tapasztalni. 

Elfek:


Az embernél valamennyivel magasabb, vékony testalkatú nép. Türelmesek, emberi mércével sokkal szebbek, gyorsabbak és ügyesebbek. Náluk jobban senki sem ismeri a természetet. Harmónia szeretők, nem tesztnek hiábavaló dolgokat. Ők talán Calowyn legjobb íjászai, valamint ők élnek a legtovább is, az emberinek többszöröseit éli meg, s még akkor is csak fiatalnak számít. Nem szeretik a kővárosokat, sokkal inkább a harmonikus erdőket, bár ez nem jelenti, hogy nem képesek ott élni, hiszen van, ahol saját negyedük van. A Pusztítás és kegyetlenség nem található meg lelkükben, de ha meg kell védeniük családjukat, vagy a természetet vagy esetleg saját magukat, akár szó nélkül is ölnek, minden megbánás nélkül. 


Látásuk kétszer, hallásuk két és félszer jobb mint egy emberé. Látnak a sötétben és hihetetlen jó íjászok. Alapesetben jobban futnak, lovagolnak, valamint könnyen kiismerik magukat bármely erdőben és szinte az összes állatot képesek valamilyen szinten idomítani. 

Fél-Elfek:


Elf és ember házasságából születő egyed. Viseli mindkét szülője vonásait, bár inkább ember, sem mint elf. Könnyedebbek mint az emberek, vonásaik megnyerők, hajuk általában világos, szemük a kék árnyalataiban pompázik. Az embereknél kétszer tovább élnek, de egy igazi elfhez képest ők is kérész éltűk. Másfélszer jobban látnak egy átlag embernél, valamint bizonyos mértékig még a sötétben is látnak. Kiváló futók, s ők is kiismerik magukat az erdőkben, még ha annak előtte nem is jártak benne. Jól lovagolnak és az állattokkal is megértetik magukat. 

Törpék:


Alacsony termetű nép. Sokkal erősebbek és teherbíróbbak az embereknél. Arcuk széles, szakáll díszíti, szemük sötét. Rendkívülien ragaszkodók, hűségük mind barátságban, mind házasságban a sírig tart. Az idők folyamán tökéletes építészek és bányászok. Ezekben szinte lehetetlen tőlük jobbat alkotni. Zömök testük hatalmas erőt képes kifejteni, így harcosaik abszolút nem lebecsülendők. Életkoruk az emberi sokszorosa. A sötéthez szokott faj jól lát a sötétben is, valamint a föld alatt meg tudják mondani a napszakot, tehát tökéletes az időérzékük. Érzik és meg tudják mondani, hogy milyen mélyen járnak a föld alatt és hogy milyen irányba haladnak. Mivel elég óvatos nép, ráadásul az építészethez is nagyon értenek, más halandókhoz képest sokkal könnyebben és biztosabban fedezik fel a csapdákat és titkos ajtókat. 

Társadalom:

Jog nélkül élők:

Rabszolgák:


Az ő helyzetük a legrosszabb jogilag egész Kyriában. Gazdájuk leggyakrabban az adott település. Vannak örök rabszolgák – általában háborúk és nagyobb bűnök következtében – és vannak olyanok, akik valamilyen tett miatt időlegesen – akár több évre – rabszolga sorba kényszerül. Még ha nemes is volt előtte, egy ideig minden előjogáról le kell mondania. Fizetést nem kapnak, gazdájuknak pallos joga van felettük. Szökésért néha a büntetést duplázzák, van amikor megkorbácsolják őket és van amikor kivégzik őket. Rendszerint bányákban, hajókon és malmokban dolgoztatják őket. 

Rabok:


Ők a törvény által kirótt büntetés letöltői a börtönökben. Gyakran rabszolgákká válnak, de van amikor csak pár napot töltenek a rácsok mögött. Jogaik nekik sincsenek, ha szökni próbálnak, úgy újabb büntetést kapnak. Lehet átutazó, hadifogoly vagy nemes, a börtön falain belül elvesztik minden eddigi jogukat.

Közjoggal és polgárjoggal rendelkezők:


Ide tartozik mindenki, aki nem nemes és nem rab. Azonban mégis három külön rétegre oszlik ez a réteg is. Az egyik a normál dolgozókból áll, míg a másik a katonákból, akikre a normál közjogokon kívül még a katonai szabályzatok is vonatkoznak. A harmadik réteg a városi vezetőkből és elöljárókból áll, akik nem nemesek, de vagyonosak és befolyásosak, viszont néha ők maguk hozzák az ítéleteket. A legalacsonyabb rangúnak a földműveseket tartják, pedig a gazdaság alapját képezik. A kézművesek – a kovácsoktól az ácsokig – közbecsben állnak, hiszen a legtöbb használati tárgyakat ők készítik. 

Bírák és törvényszolgák:


Rájuk egy kicsit másként vonatkoznak a szabályok. Ők sem kivételek a jogszabályok alól, sőt még szigorúbbak vonatkoznak rájuk, amelyeket csak és kizárólag törvényszolgák részére hoztak. Ha ők vétenek Kyria ellen, az sokkal súlyosabb, és rájuk sokkal szigorúbb ítéletet is hoznak. A városőrökre továbbá vonatkoznak még a katonai jogszabályok egy része. 

Kiváltságos jogokkal rendelkezők:


Elsősorban ide a nemesek tartoznak, valamint a kantonok és tartományok vezetői is. Hatalmas vagyonnal rendelkeznek, és nagy területekkel, amelyeken több tucat szolga és földműves is dolgozik. A nemes csak a területekkel rendelkezik, a rajta élőkkel nem. Azonban ha az ő földjén történik valami, úgy hozhat ítéletet az elöljárók feje fölött is. Nagyrészt a hatalmuk forrása tényleg a pénzből származik. E miatt félelemmel vegyes tisztelet övezi valamennyi nemest. A kantont vezető grófok és bárók is ebbe a kategóriába tartoznak, ők megváltoztathatják a kantonban érvényben lévő helyi szabályokat. Általában különleges elbánásban részesülhetnek, és olyan helyekre juthatnak el ahova más közember soha. Így a magánfürdőktől a bankházak belsejébe is. Általában díszes hintókon utaznak és testőrök veszik körül legtöbbjüket. 


A másik nemesi kategória maguk a lovagság. Nem nagy számban vannak, de kiváltságaikat élvezik és ki is használják. Bár talán ők az egyetlen réteg, amely a nemesek közé tartozik, és harcolhat is a kyr nemzeti seregben, valamint vállalhat testőri állást egy-egy nagyobb úrnál. 

Klánok:


Shi-Ruan és a külvilág életében sokszor maguk a klánok a meghatározók. A háttérből irányítanak, de mindig van egy szervezet, bolt, cég amely fedezi az emberforgalmat, és az eseményeket legalizálja. A leggyakrabban a vadászatba, embervadászatba és kereskedelembe szólnak bele, de vannak olyanok is, amelyek a kül- és belpolitikai konfrontációkat intézik. Általában ezeket a klánokat egy-egy Hatalmas vezeti. Nagyon kevesen tudják, hogy melyik területen és pontosan hol is találhatóak ezek a kiképző és lakóhelyek. Vannak akik azt állítják, hogy komplett várost tart fenn a klán, hogy álcázza üzelmeit. 

AiHental Klán – Márványsas klán:


Shi-Ruan egyik legdélebbi városában található a klán, Dom Supreora egy régi Hatalmas: Eifrain AiHental. A klán jelképe maga a márványvidék egyik legjellemzőbb állata a márvány színezetű sárga-fehér-fekete óriás sas. Elsősorban a sárga márvány kereskedelmet tartják a kezükben, valamint bizonyos hajók védelmét és útvonalát biztosítják. E mellett személyvédelmet és bérgyilkosságot is elvállalnak. Valamint a Négy Márvány Rend varázslóiskoláinak egyikébe keresnek tanulókat, valamint beszedik az oktatásért kért pénzt. 

Cyenna Klán – Manticor Klán:


Touantein város alvilágát képviseli. Dom Supreora Perogh Kajen Cyenna - Hatalmas. A város katonai kiképzését és kereskedelmét is kezükben tartják. A katonai iskolából kiemelik a legtehetségesebbeket, és ők maguk veszik át oktatásukat. Valamint a kereskedelem hasznát és az áruk és kereskedők védelmi díjait is beszedik. E mellett természetesen felügyelik a tartományi határokat. Jóformán nincs a városban gyilkosság, lopás, amiről a klán ne tudna. 

Enris Klán:


Af’entas kanton elf – kyr - ember klánja. Különlegessége, hogy többek állítása szerint maga Weila hozta létre. Minden tagja – függetlenül, hogy hol született és milyen fajba tartozik – Weilát tiszteli. Arról híres, hogy Ó-Kyriában ők ölték meg a legtöbb tharritát, valamint ők számolták fel a legtöbb szektát, amely a Guttar Tharrt imádta. Számszerűen ez tizenkilenc szektát jelent és több tucat csoportosulást. Tagjaik rendkívülien határozottak, feladatukat minden körülmény közt végrehajtják. Soraikban megtalálhatóak Shi-Ruan legkiválóbb íjászai és kémei. E mellett természetesen képeznek mágia használót is, bár ez egy igazi fejvadász klán. Székhelyéről nem sokat tudnak, annyi bizonyos, hogy Haelanban is megtalálható a képviseletük, így elvileg bármely nagyobb városban és elf településen fel lehet velük venni a kapcsolatot. Viszonylag magas díjazásért dolgoznak, de a feladatukat szinte mindig tökéletesen végzik el. 

Ghabel klán:


Állítólagosan Quedmon egyetlen klánja. Már az Anvar háborúnál is jelen volt a klán, bár történelme és eredeti helye ismeretlen, eddig senki sem tudta kideríteni. Dom Supreorja Marn Loth-Ghabel. Jelenlegi Secodom kiléte tisztázatlan, van aki azt állítja, hogy maga Shi-Ruan kormányzója, bár erre még semmilyen bizonyíték sincs. Közvetlen utasítást adhatnak a tartományi Pusztítóknak is. Fedőszervezetük részét képezi a Quedmoni katonai akadémiának. 


A legjobb tanulókat kiemelik és a klán tagjaként tanítják tovább. 

Poetreis Klán:


Adekka és Vyrenton tartományok határainál húzódó városokban lelhetőek fel a klán emberei. Valamennyi tagja kiválóan képzett tolvaj. Rendszeresen rendeznek kocsmai verekedéseket, utcai csatákat, hogy fedezzék a lopás tényét. Ilyenkor akár több tucat személy értékeiből szerez magának a klán. Elég sokan vannak – közel ezer fő - már több évtizede működnek. Rendszerint majd minden héten elkapnak egy – egy tagot, de mindig újabbak jönnek. A határvidéki malmokban és kőfejtésben az elmúlt öt évben több mint 900 klántag fordult meg, amelyekből mintegy 100 visszatért a klánhoz a büntetés letöltése után. A többi tag valószínűleg meghalt, vagy életfogytiglani kényszermunkára fogták őket. 

Hatalmasok:


Hatalmasoknak nevezzük azokat a nagy hatalmú varázslókat, amelyek valamilyen isten pártfogását élvezik, valamint minden más mágiahasználónál többet tud. E mellett kivétel nélkül a Kyr faj tagjai és közéleti, politikai és katonai hatalommal is rendelkeznek, amely a leggyakrabban egy fejvadász klán. 


Shi-Ruannak is – mint minden Kyr tartománynak – több Hatalmasa van, amelyek valójában a külpolitikában és a belpolitikában is ténykednek. Joguk van a kormányzót leváltani és fölötte ítélkezni. Valamint egy Kormányzó és maga a Császárnő sem hozhat katonai döntést, ha a Hatalmasok nem egyeznek bele. Viszont a közigazgatást és a teljes belpolitikát elsősorban a Kormányzók Tanácsa és a Császárnő irányítja, egészen addig, amíg az Ó-Kyria hasznára van és annak érdekében történik. Azonban, ha ez már megváltozik, bizony gyorsan kerülnek új személyek a különböző posztokra. 

Marn Loth-Ghabel:


Shi-Ruanban az egyetlen olyan Hatalmas, aki Quedmon városában él. Őt még a hallgatagnak is hívják, állítólag a Pegazus klán utolsó tagja, és az Anvar háborúban haltak meg a többiek, még a Secodom is. Azóta már sok év telt el és a klán újra él. Leginkább hivatalosan a kormányzó mellett lehet megtalálni. Állítólagosan a kyr mágia nagy magisztere, valamint ért az isteni eredetű papi mágiához is. 


Nevéhez fűződik a három volt tartomány egyesítése és Shi-Ruan megalapítása, valamint a Quedmoni Fő Akadémia megalapítója is. Másrészt az ő közbenjárásának és a klán megmaradt tagjai segítették Sharan tartományt, hogy legyőzze a másik kettőt. Nem erősítették meg a legendás csatát, de úgy tartja a monda, hogy ő maga vette át a hatalmat a másik két kormányzóságon és hathatósan segített az akkor még támadók seregei ellen is. 

Efrain AiHental:


A márványsas klán Dom Supreora. Egyike a történelmi klánoknak, történelme visszavezethető Kyria megalapítása és első századáig. Nevét a hely jellegzetességeiről kapta, így a helyi legnyereségesebb cikkről a márványról és az Óriás Márvány Sasról, amely egy viszonylag ritka faj a kontinensen, azonban itt több ezer is található belőle. Erős befolyással van a kereskedelemre és a tengeri haderőre egyaránt. Mindkettővel rendelkezik. Környezetében nem enged más klánt tevékenykedni. Ő maga – és természetesen klánja – képviseli Shi-Ruan és Ó-Kyria déli határvonalának és tengeri szakaszának védelmi gerincét. 


Hatalmas – félig márványba vájt és – márványból épített palota-erődben él már nagyon hosszú ideje. Secodomja nem más, mint a kanton székhelyének vezetője: Laena Con Entina. Ő maga kiváltképp ismeri a természeti és anyagi mágiát, valamint a tengert és az elemi vizet. 

Perogh Kajen Chyenna:


A Manticor klán vezetője, a tartomány északi kereskedő városában – Touanteinben – él. Elsősorban itt is a határok védelmébe és a kereskedelembe folyik bele, elsősorban a klán révén, hiszen a legtöbb kereskedőt ők védik meg, ők szállítanak. Azt tartják, hogy a mérgek, a rontások, átkok nagy ismerője – és többek szerint egyik megalkotója. 


Úgy tudják sokan, hogy a klán még Kyria hajnalán ezt a furcsa lényt – amit ki tudja, hogy milyen hatalom teremtett – vadászták és befogták. Majd szép lassan kiterjedt a tevékenységi körük. 

Kantonok:


Shi-Ruan tartomány öt Kantonból áll. Ezek a következőek: Maatrul, Af’entas, Samween, Quedmon és Advyran. Ezek fő székhelyei: Sainten, Haelan, Ogwen, Quedmon és Touantein.


Quedmonnak – mind a kantonnak, mind a kormányzói-városnak – a vezetője maga a kormányzónő. A kantonok vezetői képezik a Tartományi Tanácsot. Az öt kanton már régen is ugyanezen a helyeken állt, Advyran, amely a régi Kyriában nem létezett, a háborúk után hozták létre. 

Városok:

Quedmon:


Quedmon kanton irányító városa, valamint a tartomány székhelye. Lakosságában minden faj leszármazottja megtalálható. Maga a város nem nagy, viszont a külvárosa és a perifériaként hozzátartozó helyek – így a várost ellátó gazdasági területek is – összességében közel ezer négyzetmérföld. Természetesen ezek a gazdasági területek nem tudják teljesen ellátni a város lakosságát. Az éves lakosság számlálásnál az itt letelepültek megközelítette a négyszáz ötvenezret. A tartomány minden pontjáról szállítanak nekik halat, gabonát és fémet. A helyi nevezetességek közé tartozik a tartomány fő védvonalának központja, a Fő Akadémia, amelyben nemcsak a Pusztítók kaptak helyet, de egy Hatalmas Kyr Fürkésző torony is. A kormányzói palota egy erdőben van, Quedmon északi negyedében. A hely ma már az elf és kentaur negyed szívében van, a palota közvetlen egy elf szent erdő kijelölt szegletében épült már több száz évvel ezelőtt. Itt tartózkodik és eddz nap mint nap a Kormányzói Testőrség és a Pusztítók egy része is. Az ő feladatuk a kormányzó védelme és ellenőrzése – hisz a katonaság a Hatalmasok kezében van… A város legfontosabb részeinek egyike a központi piac. Hatalmas nagy tér, amelyet kereskedő házak és fogadók vesznek körül, ezt a negyedet nevezik kereskedő negyednek. A külvárosi részek egyike a nemeseké, bár sokaknak ad otthont, a többi negyedhez képest mégis kisebb. Mintegy száz nemesi család él itt több-kevesebb egyensúlyban és összhangban. Vannak köztük akik megvették a rangot, ők a leggyakrabban kereskedők, bár a többség születésénél kapta a címet. 


A közbiztonság összességében jónak mondható, itt ugyanis körülbelül ötven emberre jut egy törvényszolga, ami azt jelenti hogy a 450000 lakosra majdnem 8500 városőr jut, amely nagy része – pontosan 4000 – hivatásos városőr, a többi általában a Fő Akadémia végzősei, akiknek két teljes évet kell városőri szolgálatban tölteniük. Rendszerint a legtöbb összetűzés a kalandozókkal és átutazókkal van, így a börtönök és rab-malmok kalandozókkal és utasokkal van teli. 


Vallásként elsősorban – természetesen – a kyr panteon tisztelete a kötelező, azonban az elf és kentaur vallások sem elhanyagolhatóak. Igazából nem lehet élesen határt szabni egyik negyedben sem, hogy melyik mely istent tiszteli leginkább. Az viszont tény, hogy a város több pontján is találni templomokat és kegyhelyeket, valamint szent területeket – főként az elfeknél. 


Jelenlegi vezetője nem más, mint Uriel Nainyehl, egy régi fő nemesi család sarja. Ez a família uralkodott ezeken a területeken már az Anvar háború előtt is. 


Legfőbb bevételi forrása a városnak magából a kereskedelemből és vásárokból van. Kyria minden részén szívesen megveszik a hegyvidéki márványt, ékszereket, fegyvereket, dísztárgyakat és alapanyagokat. A gabonafélék kereskedelméből a város nem pénzt profitál, hanem pont annyi gabonát, amennyi a városnak kell. A termények eladásából nagyon kis részt kér Quedmon adóként, ez jelenti az eladási adót, ezért cserébe, Quedmon meghatározott pontjain bárki, bármit eladhat a rabszolgákon kívül. A rabszolgák azért kivételek, mert azokkal maga az állam és a tartomány rendelkezik, s az a legtöbbször az út-, hídépítéseknél és a kőfejtő bányákban, valamint az aratásoknál és a malmokban dolgoznak. Ezt a bírák határozzák meg. A rabszolgákat időnként eladják, majd azt az összeget a városőrség fenntartására fordítják. A legtöbb kereskedő sem engedheti meg magának, hogy építessen vagy megvegyen egy kereskedő házat, amelyben tárolhatná áruit és utasait, így azt is a várostól béreli, amely bőven keres rajta és körülbelül minden öt-tíz évben megkeresi egy ilyen épülettel a teljes építkezés költségét, ráadásul ezt úgy, hogy a kereskedőnek ez nem jelent nagy terhet. 

Haelan:


Hegyvidéki elf város. Elsősorban itt bányászokkal, fa- és kőkitermelőkkel, ötvösökkel, kovácsokkal, kereskedőkkel és vadászokkal lehet itt találkozni. Ez a második elf nemzetség, amely Kyria határait átlépte és letelepedett. Shi-Ruan egyik legütőképesebb íjász ezrede van itt, amely nem mást, mint a csak és kizárólag elfekből álló 4000 fős katonaság nagyobb része. A város elöljárója és vezetője egy elf nő: Batra Oin Alahmin. 


A városőrség 300 elfből és 200 kyrből áll, amelyek nagyrészt az itt tartózkodó nem elf lakosság férfi és női tagjai. A városőrség tagjai egyben a katonaság részét is képezik, így valamennyien kiválóan képezett íjászok és harcosok. 


A 132 000 főből álló lakosság döntő többsége elf, a kyr lakosság a bányászokat és kovácsokat tömöríti magába. Az alvilág itt is főként az átutazó tolvajokból és céhekből áll, valamint a kereskedőkből, akik mindig megpróbálnak nyerészkedni az árak manipulálásával, bár ez az elfek miatt elég nehéz és rendszerint napokon belül követ fejtenek vagy elhagyják a várost esetleg meghalnak. 


A város bevételét szinte kizárólag a kereskedelemnek köszönheti, ugyanis rengeteg fa anyagot és vasércet rendelnek innen. Viszont a cserébe más tárgyakat és gabonát szoktak hozni, valamint elég sok pénzt, ugyanis az itt bányászott vasércből kimondottan kiváló fegyvereket és tárgyakat lehet készíteni. A másik nagyon keresett cikk az elf kovácsok által készített fegyverek. Ezek általában könnyebbek és ha a rendelő úgy kívánja még kézre is kovácsolják napok leforgása alatt. Rengeteg itt élőből sokan dolgoznak, s közülük kitűnnek a fatelepítők, akik a fakitermelés után új facsemetéket ültetnek és sokak állítása szerint valamilyen varázslással – talán Urria segedelméből – elérik, hogy akár hetek alatt is megnőjenek akkorára, mintha legalább negyed évszázadosak lennének. 

Okresentyn:


Shi-Ruan egyik legnagyobb mezőgazdasági városa. Quedmontól északra található. A város elsősorban Sogront a Tűzkobrát imádja és tiszteli. A 190 000 lakosnak több mint a fele dolgozik a földeken, így a városnak Hatalmas gabona és gyümölcs készletei vannak, amivel kereskedik – jó haszon fejében. Ez a város adja a Kormányzói Város gabonakészletének harminc százalékát, ami nem kevés mennyiséget jelent. A szinte folyamatosan meleg időszak miatt évente minden földet majd kétszer aratnak. Természetesen, hogy ne merüljenek ki a földek tápanyagilag, meghatározott időnként általában két évre pihenni hagyják a művelt területek egy részét, tehát egyfajta vetésforgóval művelik. A városban megtalálhatóak a kyrek mellett az elfek, emberek és kentaurok is, bár az ő létszámuk kevesebb mint a hó-hajúaké. A várost 6000 jól képzett paplovag védi, így ők a városőrök is. Rendszerint mindannyian Sogron egyházának tagjai. 


A város másik nagy bevételi forrása a fémkovácsolás és a Vörös lunír. Ezen a területen képesek a legjobb Vöröslunír tárgyakat előállítani. Sokak szerint ezt Sogronnak köszönhetik, akárcsak azt, hogy a környezetben lévő kígyók elkerülik a lakosságot és szinte sosincs tarló és erdőtűz. 


A városi alvilág nem jelentős, valószínűleg a paplovagok kemény kezűsége miatt. Rendszerint a zarándokokat, vándorokat, karavánokat és átutazókat szokták kirabolni, bár ez elhanyagolható mennyiségben fordul csak elő. A kocsmai verekedések gyorsak, a városőrség rendszerint pár perc alatt odaér bárhova és szétválasztja a feleket, akik közül a bűnösebbek malmokba kerülhetnek. 

A piac az élet központja, mint mindenütt. Rengeteg ember árul és vásárol. A legnagyobb része mégis a gabona és fegyver valamint az ezekért cserébe hozott áruk – kelmék, ékszerek. Eladásilag viszont a szokásos árnak majd a kétszeresét éri az itt készített borokért és pálinkákért. 

Touantein:


Shi-Ruan egyik északi kereskedő városa, amely a tartományi székhelyeket összekapcsoló kőutak egyike mellé épült. Az északi határvidék egyik legnagyobb katonaiskolája van itt, amelyből a legjobbakat kiemeli a Cyenna klán. 


Bevételeinek nagy része a katonaképzésből és a kereskedelemből élnek, ugyanis a határ egyik oldalán sincs település majd két hétnyi járóföldnyire. Másrészt a betegek is járnak a helyi fürdőkbe több tartományból is. Ez azzal magyarázandó, hogy a helynek több természetes gyógyvíz forrása is van. Ezért itt a fürdőházak egy kicsivel drágábbak mint máshol. A lakosság – 72 000 fő – egy része a fürdők és kereskedelem fenntartásából, míg a többi része mezőgazdaságból él. 


A városőrség itt is a végzős katonákból áll, bár nekik csak egy évet kell szolgálniuk. Ők rendszerint összesen minden bírával és más törvényszolgával együtt 3500-an vannak. A katonaság évenként – a tanárokkal és az állandóan ott szolgálókkal – 12 000 főre tehető. Időnként feltűnik egy-egy tolvaj céh, vagy kisebb bajkereső társaságok, de a Cyennák és a katonaság hathatós segítségével általában egy hétnél tovább nem szoktak élni az ilyen kezdeményezések. 

Keantayn:


Ez az első hivatalos és önálló kentaur város, még a Patriarchák kiválása után született meg. Egy teljes törzs telepedett le. Igazából nem tartanak szoros kapcsolatot a többi várossal, csak a székhellyel. Az itt tartózkodó kentaur hadsereg egy része a kormányzói palotánál állomásozik. Ebben a városban elég kis számban élnek az elfek. A város nagyrészt önellátó, de minden támogatást megkap a kormányzótól, hagyomány szerint. Ezt sokan nem nézik jó szemmel, de ez már több száz éve így van. 


A városka lakói, mind a 11 700 fő – amelyből 9000 kentaur és 2700 elf – az önellátó gazdaságban dolgoznak és gyakorolnak. Bűnözésről és alvilágról ezen a helyen nem beszélhetünk, szinte sosincs sem gyilkosság, sem lopás. 

Sianten:


A déli, dél-nyugati parton levő város. Ez az egyik Márványváros, pontosan az Arany - Márvány város. Egész Kyria egyik legnagyobb márvány lelőhelye van itt, és a sárga színű csak és kizárólag ezen a területen található. Fontos még a terület és a hegyi folyók ékkövei, amelyből a legkitűnőbb a smaragd. Ebből a kettőből származik a legtöbb bevétele a városnak, de nem elhanyagolható a hegyi cédrusfák eladása és felhasználása. A városból egyetlen út vezet a tartomány szívébe, de ez nehezen járható és a hegyvidékek miatt elég távoliak az így megközelíthető települések. 


A hatalmas kikötő forgalma folyamatos és nagy. Ebből van a legnagyobb bevétele az egész városnak, az itt lakók legalább harminc százaléka a kikötőben dolgozik, további tíz százalék csak a tengeren dolgozik. A cédrusokból hatalmas hajókat építenek amelyhez rengeteg alapanyagot használnak fel.

A márványt is hajóval szállítják el elsősorban, majd messzebb partra rakják és onnan karavánnal tovább szállítják a megrendelő helyre. 

A város legtöbb épülete fehér és fekete márványból építették fel már nagyon régen, de az igazán tehetősek sárga márványból építették fel. 

Megművelhető területből azonban elég kevés van, így abból behozatalról szorulnak. Vasércből helyben annyit kovácsolnak, amennyi a hajókhoz és a tengeri haderőhöz kell, ugyanis ez a város az egyik fő védő bástyája egész Kyria déli partjának, amit viszonylagos békében és egyensúlyban tartanak 140 hajóval. Ezek nagy része természetesen szállító hajó – amely árut és személyt szállít – de több óriás csatahajó és több árbocos fregattok is ide tartozik. Ezek a hajók a hegyi fenyőből és cédrusból készül, mivel más típusú faanyagból behozatalra szorulnak. Viszont ezek jó minőségűek és a hozzá felhasznált fémmel együtt összességében kiváló hajókat képesek építeni. A hajókhoz és a háztetőkhöz még ezen kívül felhasználják a fenyők gyantáját, ezzel teszik vízállóvá, s ezért építenek gyantás fenyőből hajót, hiszen természetes védelme van a víz ellen. 

A városban van a Márvány Rend egyik varázslóiskolája, amely növendékeit megfigyeli a AiHental klán, és mint mindenütt a legtehetségesebbeket kiemelik. Az iskola növendékei elsősorban a hajókra kerülnek, mint kalóz és vihar elleni gyógyszer. A klán viszonylag a kezében tartja az alvilágot, bár a kikötőbeli nagy piacot és a kocsmákat nem tudja felügyelni, hiszen az a városőrség dolga, amely minden tagjával együtt 9500-an vannak, amelyből mintegy 1000 ember önkéntes és nem kér fizetséget szolgálataiért. Általában a teljes lakosság 72 000 fő, több nemzet fiai – elsősorban kyrek, törpék és elfek. 

Mielennyan:


Quedmontól délre, szinte a tartomány közepén a dombságok és a hegyek közti területen helyezkedik el ez a gazdasági város. Közkedvelt neve a Malmok városa elnevezés. Ez onnan származik, hogy több mint 300 malommal rendelkezik. Ennek nagy részét a víz hajtja, ugyanis a város pont két folyó egybetorkollásánál van, és így a megőrölt gabonát ha kell folyón tovább is tudják szállítani. A malmok egy negyedét emberi és állati erő hajtja – az emberek általában a büntetésüket töltik így, de vannak köztük jól megfizetett talpalók is. Hatalmas terület tartozik a városhoz, több ezer hektáron művelik a földet, amiből rengeteg gabonát képesek learatni. Ezeket megőrölik és elszállítják, valamint felhasználják a helyi lakosok. Ez a város közel 100 000 lakossal rendelkezik, amelynek jóval több mint a fele a gazdaságban dolgozik. A kereskedelmi ligának egy tucat képviselete van itt, és általában ezek szervezik meg a szállítmányozást. A gabonán kívül még különböző borokkal és sörökkel is. 


A másik nagy bevételi forrás nem másból, mint az ünnepekből származik. Minden negyedévben van legalább egy ünnep, amelyen a különböző aratásokat, söröket és borokat ünneplik. A legnagyobb mind közül a Kenyér ünnepe, amelyet még az első aratás után szokták megtartani és száz ezrek tolonganak a friss sültekért és a legfinomabb sörökért. Mivel a malmok egy része büntetés végrehajtó helyként működik, valamint az ünnepek, és szállítmányozás miatt sokkal több városőr van, mint más településeken. Szám szerint 10 000 főből áll. 

Xaenteil:


A legnyugatibb halász települések egyike. Nem mérvadó sem a halászata, sem kereskedelme. Összesen 3000 lakosa van, amelyből 900 halász és összesen 6 kereskedő. Kiváló halakat fognak és a rozscipójuk enyhén sós. Az árpasörük enyhén zöldes a felhasznált hínártól. 


Azért említésre méltó a hely, mert régen az Ynevi kereskedők és a visszatérő Kyrek a Tudás Kristályaival itt léptek partra. A későbbiekben maga Dailad expedíciója is itt kötött ki először. 

Utószó:


Ez a kiegészítő a Nem Hivatalos Calowyn fejlesztés Ó-Kyria részéhez tartozik. Jelenleg rendszer független világleírást tartalmaz, hogy bárki felhasználhassa akár d20 akár d10 rendszerre. Ez csak egyetlen tartomány leírását jelenti. Mivel az egész project fejlesztés alatt áll, így ez a leírás még változhat. 

